**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Δεκεμβρίου 2017, ημέρα Δευτέρα και ώρα 15.15΄, στην Αίθουσα «Προέδρου Αθανασίου Κωνστ. Τσαλδάρη» (223) , συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου αυτής, κ. Δημήτριου Γάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, καθώς και αρμόδιοι υπηρεσιακοί παράγοντες.

Ο Προεδρεύων των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Αραχωβίτης Σταύρος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Κυρίτσης Γεώργιος, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Πρατσόλης Αναστάσιος, Κωνσταντινέας Πέτρος, Σταμπουλή Αφροδίτη, Στέφος Γιάννης, Καραγιαννίδης Χρήστος, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Ψυχογιός Γιώργος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Καραγκούνης Κωνσταντίνος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Γρηγοράκος Λεωνίδας, Μανιάτης Ιωάννης, Γερμενής Γεώργιος, Ηλιόπουλος Παναγιώτης, Λαγός Ιωάννης, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Σαρίδης Ιωάννης, Καρράς Γεώργιος – Δημήτριος, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Καστόρης Αστέριος, Βράντζα Παναγιώτα, Γκαρά Αναστασία, Δημαράς Γιώργος, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Μιχελής Αθανάσιος, Καρακώστα Εύη, Καραναστάσης Απόστολος, Κάτσης Μάριος, Τριανταφύλλου Μαρία, Ξυδάκης Νίκος, Ουρσουζίδης Γιώργος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Βαρδαλής Σάκης, Λαμπρούλης Γεώργιος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Καλησπέρα σας. Κυρίες και κύριοι συνάδελφοι, θέλω να σας ενημερώσω ότι έχουν κατατεθεί 2 τροπολογίες. Η μια είναι από το Υπουργείο Εθνικής Άμυνας που αφορά στα Ελληνικά Αμυντικά Συστήματα. Η άλλη είναι από το Υπουργείο Εσωτερικών και αναφέρεται στο Μητρώο Πολιτών. Θα έλθουν οι Υπουργοί να τις υποστηρίξουν και θα ψηφίσουμε στο τέλος και γι’ αυτές.

Ξεκινώντας, λοιπόν, τη σημερινή διαδικασία, δίνουμε πρώτα τον λόγο στον Εισηγητή του ΣΥΡΙΖΑ, κ. Μάριο Κάτση. Έχετε τον λόγο για δέκα λεπτά.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): Ευχαριστώ, κύριε Πρόεδρε.

Καταρχήν, ξεκινώντας, θέλω να πω ότι η συζήτηση που διεξήχθη και στις τρεις προηγούμενες συνεδριάσεις, αλλά και η σημερινή, ήταν εξαιρετικά παραγωγική, τόσο όσον αφορά στις διατάξεις του νομοσχεδίου, από τις τοποθετήσεις των Κομμάτων και των συναδέλφων, αλλά και, κυρίως, από τους φορείς, οι οποίοι παρέστησαν στη δεύτερη συνεδρίαση και το νομοσχέδιο έτυχε ευρύτατης αποδοχής. Άρα, λοιπόν, νομίζω ότι η σημερινή συνεδρίαση, που κλείνει τον κύκλο των συνεδριάσεων των Επιτροπών, θα είναι το επιστέγασμα μιας νομοθετικής πρωτοβουλίας της Κυβέρνησης, η οποία θα έχει αποτύπωμα και αντίκτυπο πολύ σημαντικό, τόσο όσον αφορά στις προτεραιότητες της κυβερνητικής πολιτικής, αλλά και σε ένα αντικείμενο που όλα τα προηγούμενα χρόνια και όλο το προηγούμενο διάστημα ήταν απούσα η Πολιτεία και μιλάμε για βασικές κατευθύνσεις, για τη χάραξη διαστημικής πολιτικής, αλλά και για την ίδρυση του Ελληνικού Διαστημικού Οργανισμού, που έρχεται να απαντήσει στις ανάγκες των επιχειρήσεων που δραστηριοποιούνται στον παραπάνω κλάδο.

Είναι ένα καινοτόμο, λοιπόν, νομοσχέδιο, την αναγκαιότητα του οποίου αναγνώρισαν όλοι οι φορείς που κλήθηκαν, ακριβώς επειδή είναι απότοκο μιας ενδελεχούς διαβούλευσης. Άρα, λοιπόν, νομίζω ότι οι πτέρυγες του Κοινοβουλίου -και θέλω πραγματικά, επειδή στην ψήφιση, κατά την τρίτη συνεδρίαση του νομοσχεδίου στις Επιτροπές, ακούστηκαν από τα Κόμματα ενστάσεις, αλλά και αντιρρήσεις, όσον αφορά στην επί της αρχής ψήφιση του νομοσχεδίου- να καθίσουν και να το σκεφτούν και μια δεύτερη φορά, καθώς οφείλουν, κατά τη γνώμη μου, να εναρμονιστούν με τη διάθεση της κοινωνίας, αλλά και των επιχειρήσεων, άρα, πρωτίστως, και των ανθρώπων και του επιστημονικού δυναμικού της χώρας, που δραστηριοποιούνται στον παραπάνω κλάδο. Άρα, να το ξανασκεφτούν, λοιπόν, τα Κόμματα της Αντιπολίτευσης, να το ξανακοιτάξουν λίγο για να βρεθούν οι ευρύτατες συγκλίσεις, όπως ακριβώς έτυχε και ευρύτατης αποδοχής από τους φορείς.

Επιγραμματικά, οι τρεις ενότητες με στις οποίες το σχέδιο νόμου ασχολείται και αναφέρεται είναι, πρώτον, ότι θεσμοθετείται ένα πλαίσιο κανόνων για την αδειοδότηση και τον έλεγχο των διαστημικών δραστηριοτήτων, δεύτερον, καθορίζεται η διαδικασία για την καταχώριση των διαστημικών αντικειμένων σε ειδικό μητρώο, βάσει των αρχών του διεθνούς δικαίου και τρίτον, ότι ιδρύεται ο οργανισμός, ο οποίος ως ανώνυμη εταιρεία ευέλικτης μορφής, θα αναλάβει υπό την εποπτεία της Πολιτείας, τον συντονισμό των δράσεων και την αξιοποίηση των δικαιωμάτων και πόρων του Ελληνικού Δημοσίου στο διάστημα.

Η διαμόρφωση Διαστημικής πολιτικής ανοίγει εξαιρετικές προοπτικές για τη χώρα, για την έρευνα και την ανάπτυξη, σε έναν δυναμικό κλάδο και πρέπει να λάβουμε υπόψη ότι, πέρα από την ανάπτυξη, ο στόχος είναι να μπορέσουν να αναπτυχθούν με αυτό το θεσμικό πλαίσιο εφαρμογές προς όφελος του δημοσίου συμφέροντος, όπως οι εφαρμογές που αφορούν στο περιβάλλον, η παρακολούθηση των συνόρων της χώρας και της αυθαίρετης δόμησης, η γεωργία ακριβείας, η επικοινωνία απομακρυσμένων περιοχών, η επικοινωνία τόσο στον τομέα της ναυτιλίας όσο και στον τομέα τον αμυντικό που χρειάζεται η χώρα, τις δορυφορικές επικοινωνίες και εφαρμογές, η πρόβλεψη μετεωρολογικών φαινομένων, η αλληλοκάλυψη δικτύων ηλεκτρονικών επικοινωνιών και άλλα φυσικά συστήματα, που άπτονται της εσωτερικής τάξης και ασφάλειας της χώρας.

Όσον αφορά στο νομοσχέδιο, δεν πρέπει να ξεχνάμε ότι μια σειρά από καινοτόμες υπηρεσίες και προϊόντα, θα παραχθούν μέσα από την ερευνητική διαδικασία, από το ικανότατο επιστημονικό προσωπικό και τις συνέργειες που θα επιδιωχθούν σε διεθνές επίπεδο. Επίσης, πρέπει να τονίσουμε ότι υπάρχουν επιχειρήσεις στην Ελλάδα, που δραστηριοποιούνται πολύπλευρα στο χώρο του διαστήματος. Με τη θέσπιση ενιαίων κανόνων, αλλά και την ίδρυση του διαστημικού οργανισμού επιδιώκουμε να τους δώσουμε ένα σταθερό περιβάλλον, ώστε να αναπτυχθούν και να προσφέρουν αυτά που έχουν τη δυνατότητα να προσφέρουν στην κοινωνία και την οικονομία μας.

Είδαμε ότι το Υπουργείο έχει κατανοήσει απόλυτα αυτή τη σημασία, γιατί το Ελληνικό Κοινοβούλιο, την προηγούμενη εβδομάδα, κύρωσε, χωρίς να είναι και απαραίτητο, τη Σύμβαση του Ελληνικού Δημοσίου με την εταιρεία HELLAS SAT, η οποία μεγιστοποίησε τα ελληνικά δικαιώματα στο διάστημα στη γεωστατική τροχιακή θέση 31 μοίρες ανατολικά του Greenwich. Αυτό, το βλέπουμε και με το παρόν σχέδιο νόμου.

Πιο συγκεκριμένα, στο πρώτο σκέλος έχουμε την κατάρτιση εθνικής νομοθεσίας για την άσκηση των διαστημικών δραστηριοτήτων. Αυτό γίνεται για πρώτη φορά και στοχεύει στην καθιέρωση και ενίσχυση της παρουσίας της χώρας μας σε διεθνές επίπεδο μεταξύ των διαστημικών εθνών. Η Ελλάδα συμμορφώνεται πλέον με τους διεθνείς κανόνες και τις αρχές που διέπουν τη χρήση του εξωατμοσφαιρικού διαστήματος, εφόσον μάλιστα χρησιμοποιεί διαστημικούς πόρους, όπως το ραδιοφάσμα.

Άρα, λοιπόν, για λόγους έμπρακτης τήρησης της νομιμότητας επιβάλλεται η αδειοδότηση διαστημικών δραστηριοτήτων και αυτό είναι κάτι που εύκολα όλοι αντιλαμβανόμαστε.

Επίσης, να αναλογιστούμε, ως Επιτροπή, ότι το διεθνές διαστημικό δίκαιο απαρτίζεται από συνθήκες, συμφωνίες και συμβάσεις του Οργανισμού Ηνωμένων Εθνών, οι οποίες συνεπάγονται μια δέσμη δικαιωμάτων και υποχρεώσεων για τα συμβαλλόμενα κράτη, τα οποία προσχωρούν σε αυτές. Αυτές τις συμφωνίες κάθε κράτος τις επικυρώνει, σύμφωνα με το εθνικό του δίκαιο. Οι επισήμως θεσμοθετημένοι κανόνες για την άσκηση διαστημικών δραστηριοτήτων είναι άκρως απαραίτητοι, καθώς η Ελλάδα, ως κράτος εκτόξευσης, σύμφωνα με το διεθνές διαστημικό δίκαιο, έχει ευθύνη για τυχόν ζημιές που προκαλούνται από διαστημικά αντικείμενα, που έχουν εκτοξευθεί στο εξωατμοσφαιρικό διάστημα.

Επιπλέον, συνιστά διεθνή υποχρέωση της χώρας η καταχώρηση διαστημικών αντικειμένων, που εκτοξεύονται στο εξωατμοσφαιρικό διάστημα, σε εθνικό μητρώο, μητρώο που θα τηρείται στο Υπουργείο Ψηφιακής Πολιτικής, Τηλεπικοινωνιών και Ενημέρωσης.

Σ' αυτό το σημείο, να τονίσουμε ότι με τη θέσπιση του εν λόγω σχεδίου νόμου έχει πραγματοποιηθεί μελέτη και αξιοποίηση σχετικών πρακτικών και τεχνογνωσίας, που προέκυψαν από τη συμμετοχή του ελληνικού κράτους σε διεθνείς και κυρίως ευρωπαϊκούς φορείς, όπως η ESA.

Στο δεύτερο σκέλος έχουμε την ίδρυση του Ελληνικού Διαστημικού Οργανισμού. Η χώρα μας, δυστυχώς, είναι από τις ελάχιστες χώρες της Ε.Ε., που δεν έχει αντίστοιχο οργανισμό μέχρι σήμερα, άρα, λοιπόν, η ίδρυση καθίσταται απαραίτητη, τόσο για την αποδοτικότερη αξιοποίηση των ευκαιριών, που διαμορφώνονται στο διαστημικό τομέα, όσο και για το συντονισμό του κυβερνητικού έργου και την εκπροσώπηση σε επιτροπές της Ε.Ε. και του ΟΗΕ για την ειρηνική χρήση του έξω-ατμοσφαιρικού διαστήματος.

Η στελέχωση από εξειδικευμένο προσωπικό υψηλού επιπέδου είναι απαραίτητη και επιβεβλημένη. Άρα, λοιπόν, όπως προέκυψε και από το «πόρισμα», από τη συζήτηση να πω πιο απλά, που διεξήχθη στη δεύτερη συνεδρίαση με τους φορείς, χρειάζεται η ίδρυση ενός ευέλικτου νομικού προσώπου, που θα ανήκει και θα εποπτεύεται από το ελληνικό δημόσιο, το οποίο θα μπορεί να αναλάβει, να συντονίσει και να διεκπεραιώσει το σύνολο αυτών των δραστηριοτήτων.

Αξίζει να σημειώσουμε ότι για την επιτυχή και άμεση εκπλήρωση του σκοπού, για τον οποίο ιδρύεται ο Οργανισμός, με τεχνοοικονομικά κριτήρια, απαιτείται να διαφοροποιείται από ορισμένες διατάξεις του δημόσιου τομέα, γιατί πρέπει να λάβουμε υπόψη μας ότι υπάρχουν ιδιαιτερότητες, που αφορούν στην άσκηση, διαχείριση και εκμετάλλευση δικαιωμάτων επί των διαστημικών αντικειμένων και των τροχιακών δορυφορικών θέσεων. Υπάρχουν ζητήματα, λοιπόν, εθνικής ασφάλειας και στρατιωτικών εφαρμογών. Επιπλέον, υπάρχει αναγκαιότητα άμεσης πρόσληψης εξειδικευμένου προσωπικού από την παγκόσμια αγορά. Αυτές οι ιδιαιτερότητες είναι υπαρκτές και αυτό το νομοσχέδιο δεν θα μπορούσε φυσικά να τις αγνοήσει.

Δεν θέλω να επεκταθώ, νομίζω ότι έγινε διεξοδική συζήτηση και στα άρθρα.

Εγώ, θέλω να κλείσω σ' αυτό το σημείο, γιατί στην τέταρτη συνεδρίαση και πριν το νομοσχέδιο εισαχθεί στην Ολομέλεια προς ψήφιση, όπου θα γίνει ακόμα αναλυτικότερη και εκτενέστερη συζήτηση, νομίζω ότι έχουν φανεί σαφέστατα οι πρωτοβουλίες της Κυβέρνησης και του Υπουργείου Ψηφιακής Πολιτικής, προκειμένου να καλυφθεί αυτό το κενό και την απουσία τόσων χρόνων από τη χάραξη μιας εθνικής στρατηγικής για τις διαστημικές εφαρμογές.

Επίσης, να μπορέσει να εκπροσωπείται η ελληνική κυβέρνηση σε διεθνείς και ευρωπαϊκούς οργανισμούς, που είναι απαραίτητο να συμμετέχει στο δημόσιο διάλογο και στη διαβούλευση και να μην είναι απούσα.

Εγώ θα καλέσω, για μια τελευταία φορά, και πριν πάει στην Ολομέλεια το νομοσχέδιο, τα κόμματα της Αντιπολίτευσης να σκεφτούν και να κρίνουν τόσο τη βαρύτητα όσο και την αναγκαιότητα ψήφισης του νομοσχεδίου και αυτό αποδεικνύεται τόσο από τους φορείς που έτυχε ευρύτατης αποδοχής, αλλά και από το επιστημονικό προσωπικό της χώρας, το οποίο έχει ανάγκη να εναρμονιστεί και να στοιχηθεί κάτω από μια εθνική στρατηγική που θα δώσει νέες θέσεις εργασίας, θα κερδίσει πίσω τους νέους επιστήμονες, τα μυαλά που έχουν φύγει στο εξωτερικό τα προηγούμενα χρόνια και επίσης, θα συμβάλλει αποφασιστικά στην ανάπτυξη της ελληνικής οικονομίας.

Σας ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Θα ήθελα στο σημείο αυτό να στείλουμε εκ μέρους τουλάχιστον της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, τις ευχές μας για ταχεία ανάρρωση στον Πρόεδρο της Επιτροπής, κ. Αντώνιο Συρίγο.

Τον λόγο έχει ο κ. Γεωργαντάς.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κύριε Πρόεδρε, βεβαίως, οι ευχές όλων μας για ταχεία ανάρρωση.

Κύριε Υπουργέ και κύριε Πρόεδρε, είμαι στη δυσάρεστη θέση και θα σας πω, γιατί είμαι στη δυσάρεστη θέση, σε ένα νομοσχέδιο, στο οποίο θα μπορούσαν να είχαν επιτευχθεί συγκλήσεις και συμφωνίες, σε ένα νομοσχέδιο επί της σκοπιμότητας και της κατεύθυνσης του οποίου ουδείς Έλληνας και, πολύ περισσότερο, ουδείς Έλληνας Βουλευτής θα έπρεπε να έχει αντίρρηση, κατορθώσατε, θα μου επιτρέψετε την έκφραση, κατορθώσατε να αποτελέσει ένα αντικείμενο αντιπαράθεσης, το οποίο οδήγησε και στην αρνητική στάση της Νέας Δημοκρατίας, η οποία είναι απόλυτα δικαιολογημένη και θα σας πω το γιατί.

Ένα πρώτο στοιχείο, νομίζω το κεντρικό και ξεχωριστό στοιχείο αυτού του νομοσχεδίου, είναι ότι, επί 28 άρθρω,ν έχουμε περιγραφές 36 αρμοδιοτήτων του Υπουργού. Δηλαδή, ουσιαστικά, έχουμε ένα νομοσχέδιο, στο οποίο υπάρχει ένας Υπουργός, ο οποίος καθορίζει τα πάντα, από το Α έως το Ω.

Βεβαίως, η αντίρρησή μας δεν έχει να κάνει μόνο με το συγκεκριμένο πρόσωπο που σήμερα τυγχάνει να είναι Υπουργός στον συγκεκριμένο τομέα, εμείς δεν θέλουμε σε κανένα τομέα να υπάρχει ένα πρόσωπο, το οποίο να αποφασίζει για όλα αυτά τα σοβαρά ζητήματα και μάλιστα, ακόμη και για ζητήματα τυπικής διαδικασίας, τα οποία δεν συνάδουν με τον ρόλο και τις αρμοδιότητες ενός Υπουργού. Εγώ δεν έχω ξαναδεί νομοσχέδιο, στο οποίο να υπάρχουν, σε 28 άρθρα, περιγραφές για 36 αρμοδιότητες του Υπουργού.

Ένα δεύτερο, το οποίο, επίσης, παρατηρώ και το οποίο, με βάση και της ιδιότητάς μου ως τομεάρχη διοικητικής ανασυγκρότησης της Νέας Δημοκρατίας, δεν μου αρέσει και νομίζω ότι δεν περιποιεί τιμή στο Σώμα, είναι το γεγονός ότι βλέπουμε ότι σε σχέση με το προσωπικό, με τη στελέχωση, όπως περιγράφεται στο άρθρο 21, έχουμε πολλές ρυθμίσεις κατά παρέκκλιση. Αυτές οι κατά παρέκκλιση κάθε κείμενης γενικής ή ειδικής διάταξης νομοθέτηση, νομίζω ότι είναι υποχρέωση όλου του πολιτικού προσωπικού να εκλείψουν.

Κύριε Υπουργέ, για να γίνω πιο σαφής, η Νέα Δημοκρατία επί της αρχής ψήφισε «όχι». Η στάση αυτή της Νέας Δημοκρατίας, όπως την εξήγησε η κυρία Ασημακοπούλου στις προηγούμενες συνεδριάσεις της Επιτροπής, δεν αποτελεί διαφωνία ή αντίρρηση της παράταξής μας στην ύπαρξη και τον σχεδιασμό διαστημικής πολιτικής στη χώρα.

Η Νέα Δημοκρατία ανέκαθεν είναι υπέρ της έρευνας, της καινοτομίας, της ανάπτυξης της τεχνολογίας, της στήριξης της επιχειρηματικότητας και της χάραξης εθνικής στρατηγικής σε όλους τους τομείς, πόσω μάλλον σε ένα τόσο σημαντικό ζήτημα, όπως είναι η διαστημική δραστηριότητα. Και, για να είμαστε ξεκάθαροι και για να εξηγήσουμε στους πολίτες, που ενδεχομένως δεν παρακολούθησαν τη συζήτηση από την αρχή, συμφωνούμε ότι η ανάπτυξη της έρευνας διαστημικών εφαρμογών μπορεί να έχει άμεσο αντίκτυπο και βελτίωση της καθημερινότητας των πολιτών και της εμπορικής δραστηριότητας, από τον τρόπο με τον οποίο βλέπουν τηλεόραση σε διάφορες περιοχές της χώρας μέχρι τον σχεδιασμό πολιτικής προστασίας και την εξέλιξη της «έξυπνης» γεωργίας.

Και, βεβαίως, είμαστε υπέρ της αξιοποίησης του πολύ έμπειρου επιστημονικού προσωπικού της χώρας, αλλά και στον επαναπατρισμό Ελλήνων επιστημόνων που αναγκάστηκαν να μεταναστεύσουν λόγω της έλλειψης ευκαιριών στην Ελλάδα τα τελευταία χρόνια. Η στάση μας δεν έχει να κάνει με την ουσία του νομοσχεδίου, η αντίρρησή μας έγκειται στον τρόπο με τον οποίο επιχειρείται αυτό το εγχείρημα. Η αντίρρησή μας έχει ως βάση την έλλειψη εμπιστοσύνης προς τις ικανότητες της Κυβέρνησης να διαχειριστεί ένα τέτοιο εγχείρημα, αντιρρήσεις, οι οποίες θεωρούμε ότι είναι ιδιαιτέρως δικαιολογημένες, ιδιαίτερα βέβαια και όσον αφορά τη δημιουργία και τη στελέχωση του νέου διαστημικού οργανισμού. Διαβάζω, εν επικεφαλείδι, τις 36 αρμοδιότητες του Υπουργού, όχι όλες, αλλά μερικές εξ αυτών, στις οποίες είναι και οι κεντρικές μας διαφωνίες.

Στον Υπουργό, λοιπόν, χορηγείται το δικαίωμα της απόφασης για τη χορήγηση αδείας. Με απόφαση του Υπουργού μπορούν να επιβάλλονται σε κάθε απόφαση για χορήγηση άδειας πρόσθετοι ή ειδικότεροι όροι. Ο Υπουργός μπορεί με απόφασή του να μεταβάλλει τους όρους σε μια αδειοδοτημένη διαστημική δραστηριότητα. Ο Υπουργός μπορεί να ζητήσει από τον φορέα οποιαδήποτε συμπληρωματική πληροφορία που είναι αναγκαία για την εξέταση της αίτησής του. Ο Υπουργός κάνει τον έλεγχο της αίτησης και μπορεί να ζητήσει γνωμοδότηση από εμπειρογνώμονες. Στον Υπουργό υποβάλλονται διαδοχικά αναφορές για τις επιπτώσεις του διαστημικού αντικειμένου στο περιβάλλον. Ο Υπουργός αποφασίζει για την έγκριση ή απόρριψη αίτησης μέσα σε προθεσμία 3 μηνών. Ο Υπουργός μπορεί να ορίζει εμπειρογνώμονες φυσικά νομικά πρόσωπα δημοσίου ή ιδιωτικού δικαίου. Ο Υπουργός μπορεί να απευθύνει εντολές στον φορέα ή σε τρίτους, να προσφύγει στις υπηρεσίες τρίτων ή να μεταβιβάσει τις διαστημικές δραστηριότητες σε άλλο φορέα. Η μεταβίβαση των διαστημικών δραστηριοτήτων επιτρέπεται μόνο ύστερα από έγκριση του Υπουργού και πάρα πολλά άλλα ζητήματα, τα οποία και, επαναλαμβάνω, έξω από το πρόσωπο του εκάστοτε Υπουργού, δημιουργούν συνθήκες αδιαφάνειας, συνθήκες μεροληψίας, οι οποίες είναι λογικό να υπάρχουν όταν η αρμοδιότητα συγκεντρώνεται σε ένα μόνο πρόσωπο.

Εμείς έχουμε συγκεκριμένες ενστάσεις και προτάσεις επί των ζητημάτων αυτών, τις οποίες θα σταχυολογήσω τώρα και θεωρούμε ότι θα έπρεπε όλες αυτές οι αρμοδιότητες, όπως περιεγράφηκαν, πλέον να μην ανήκουν στον Υπουργό , αλλά να υπάρχει φορέας, να υπάρχει μια Ανεξάρτητη Αρχή, η οποία, πράγματι, να επιλαμβάνεται επί όλων αυτών των ζητημάτων.

Θα σας αναφέρω συγκεκριμένα. Η αδειοδότηση, λοιπόν, πρέπει να γίνεται από Ανεξάρτητη Αρχή. Είναι παρόμοια υπόθεση όπως με τις τηλεοπτικές άδειες. Τις άδειες χορηγεί Ανεξάρτητη Αρχή, όχι ο Υπουργός. Επίσης, το πλαίσιο δεν είναι ξεκάθαρο όσον αφορά τις απαιτήσεις του κράτους από τον υποψήφιο επενδυτή. Γενικοί όροι, οι οποίοι περισσότερο δημιουργούν ασάφεια και ανασφάλεια, παρά το απαιτούμενο σταθερό πλαίσιο για την προσέγγιση των επενδύσεων, είναι απαγορευτικοί. Ο προς αδειοδότηση φορέας υποχρεώνεται σε μια σειρά από απαιτήσεις, προκειμένου να χορηγηθεί η άδεια που, όμως, δεν μπορούν να εφαρμοστούν εάν δεν είναι ήδη σε λειτουργία, δηλαδή, αδειοδοτημένος.

Η προτεινόμενη αδειοδοτική διαδικασία αποκλείει οποιαδήποτε εταιρεία start up που θα ήθελε να έχει ως έδρα την Ελλάδα και να επιχειρεί. Η αναφορά για μεταβίβαση αδειοδοτημένων διαστημικών δραστηριοτήτων είναι επικίνδυνη, διότι μπορεί να δημιουργήσει εμπόριο διαστημικών αδειών με στόχο το εύκολο κέρδος και όχι την ανάπτυξη επιχειρηματικών δραστηριοτήτων στη χώρα, δημιουργώντας δομική στρέβλωση στην έναρξη ενός πεδίου επιχειρηματικότητας που πολλά θα μπορούσε να προσφέρει και στην οικονομία, αλλά και στην επιστήμη.

Κύριε Πρόεδρε, για να γίνει σαφές και στον κόσμο που μας παρακολουθεί, πρόκειται για μια νέα προσπάθεια, η οποία γίνεται και η οποία, ως προσπάθεια, ως σχεδιασμός και ως προοπτική, δεν μπορεί παρά μόνο να αντιμετωπιστεί θετικά. Θεωρούμε, όμως, ότι ακριβώς επειδή αποτελεί μια νέα προσπάθεια, πρέπει να διασφαλιστούν εκείνες οι δικλείδες που ως προς τη λειτουργία με αντικειμενικό τρόπο και διαφανή τρόπο της όλης αυτής διαδικασίας, έτσι ώστε να μην απαξιώσουμε μια σωστή προοπτική εν τη γενέσει της. Δεν πρέπει να συμβεί αυτό κύριε Υπουργέ, δεν πρέπει να απαξιωθεί αυτή η διαδικασία, πρέπει να νομιμοποιηθεί και στη συνείδηση των πολιτών, αλλά και στη συνείδηση των βουλευτών, οι οποίοι καλούνται να τη στηρίξουν.

Θεωρώ, λοιπόν, ότι υπάρχει μέχρι τη συζήτηση στην Ολομέλεια ο χρόνος εκείνος ο αναγκαίος για κάποιες από αυτές τις ουσιαστικές παρεμβάσεις οι οποίες, κατά βάση, δίνουν σε εσάς την αρμοδιότητα, στον εκάστοτε Υπουργό την αρμοδιότητα, να μπορέσουν να περάσουν σε ένα άλλο επίπεδο μιας πιο ανεξάρτητης, συλλογικής, διαφανούς αντικειμενικής διαδικασίας ελέγχου, φιλτραρίσματος, έτσι ώστε το αποτέλεσμα να είναι αυτό το οποίο θα δημιουργεί εκείνες τις προϋποθέσεις υπό τις οποίες θα μπορούσαμε όλοι να στηρίξουμε αυτό το εγχείρημα.

Θέλω να πιστεύω ότι αυτή η προσπάθεια από την πλευρά σας θα γίνει, καθώς νομίζω, που της ζητούμενο για όλους είναι κάτι το οποίο ξεκινάει ως μια καινοτόμα προσπάθεια τώρα, είναι κρίμα για την ίδια την προσπάθεια, είναι κρίμα για τη στόχευση που υπάρχει για την χώρα μας να την απαξιώσουμε εν τη γενέσει της.

Θέλω να πιστεύω ότι με τις ενστάσεις, τις αντιρρήσεις, τις παρατηρήσεις της Ν.Δ. αλλά και των άλλων χώρων της αντιπολίτευσης, θα οδηγηθείτε σε εκείνες τις παρεμβάσεις οι οποίες θα διευκολύνουν τη συζήτηση του σχεδίου αυτού νόμου στην Ολομέλεια.

Ευχαριστώ πολύ, κύριε Πρόεδρε.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ.-ΔΗΜ.ΑΡ.)): Ευχαριστώ, κύριε Πρόεδρε.

Κύριε Υπουργέ, εμείς είπαμε ότι θα σταθούμε θετικοί, επί της αρχής στο νομοσχέδιο, κρατήσαμε, όμως, πολλές επιφυλάξεις για τα επιμέρους άρθρα. Δυστυχώς, για μια άλλη φορά, θέλετε να επιβεβαιώσετε αυτό που έχουμε πει ότι και «να θέλουμε να αγιάσουμε, δεν μας αφήνετε».

Θα καταψηφίσουμε πολλά από τα άρθρα σας, γιατί φαίνεται ότι, για άλλη μια φορά, προσπαθείτε να φτιάξετε ένα καθεστώς, να λειτουργήσετε με καθεστωτική νοοτροπία, ακόμη και στον τομέα του διαστήματος, όπου θα μπορούσε να υπάρξει μια εθνική στρατηγική με σύμφωνη γνώμη όλων των κομμάτων.

Ξεκινώ, λοιπόν, με τις επιμέρους παρατηρήσεις: Γιατί ο Υπουργός πρέπει να ελέγχει όλα τα θέματα και όχι ο νέος Οργανισμός, ο Ελληνικός Διαστημικός Οργανισμός, στον οποίο θα αναθέσουμε και την ευθύνη; Γιατί χρειάζονται δύο χρόνια για να συγκροτήσετε ένα Δ.Σ. ενός φορέα τον οποίο τον έχει ανάγκη η χώρα; Και γιατί δεν προβλέπεται η σύνθεση των μελών του Δ.Σ. να είναι μετά από ανοικτή διεθνή προκήρυξη, ώστε με αριστεία, με αξιοκρατία, με διαφάνεια, με αξιολόγηση να επιλέξει η ελληνική πολιτεία τους καλύτερους Έλληνες εντός Ελλάδας ή στο εξωτερικό, που δραστηριοποιούνται στο συγκεκριμένο τομέα; Γιατί τους διορίζετε εσείς ως Υπουργός, ως κυβέρνηση;

Δεύτερον. Δεν υπάρχει καμία σαφής και ρητή αναφορά στις επιστροφές από την ΕSA, από τον Ευρωπαϊκό Οργανισμό Διαστήματος, όταν υπάρχουν εθνικές συνδρομές. Γνωρίζετε πολύ καλά ότι όταν ένα κράτος βάζει την εθνική του συνδρομή, ένα μεγάλο μέρος των χρημάτων επιστρέφει ως projects σε φορείς του συγκεκριμένου κράτους μέλους. Γιατί δεν υπάρχει ρητή και σαφής αναφορά, πώς θα αξιοποιηθούν αυτές οι επιστροφές από την ΕSA προς τη πατρίδα μας;

Τρίτον. Σας τονίσαμε και στην προηγούμενη συζήτηση ότι είχε δίκιο ο κορυφαίος Έλληνας επιστήμονας του διαστήματος, καθηγητής κ. Κριμιζής, που είπε ότι «δημιουργείτε ένα ακόμη όργανο, ένα είδος επιστημονικού συμβουλίου το οποίο είναι άχρηστο, γιατί, πολύ απλά, θα αποτελείται από υπηρεσιακούς παράγοντες των Υπουργείων». Ποιος σας είπε ότι έχει ανάγκη ο τομέας του διαστήματος από τους Γενικούς Διευθυντές ή τους διορισμένους κομματικούς Γενικούς Γραμματείς κάποιων Υπουργείων; Δεν έχει καμία απολύτως ανάγκη. Αντίθετα, έχει βαθιά ανάγκη να συγκεντρώσουμε σε ένα φόρουμ τα καλύτερα μυαλά της πατρίδας που υπηρετούν στον ιδιωτικό τομέα ή στην επιστήμη, εντός Ελλάδος και εκτός Ελλάδος, και αυτό εσείς δεν το προβλέπετε.

Τέταρτη παρατήρηση. Ορθά το Δ.Σ. θα αναθέτει σε ειδικούς διάφορες εμπειρογνωμοσύνες. Γιατί δεν προβλέπετε οι εμπειρογνωμοσύνες αυτές να ανατίθενται μετά από ανοικτό διαγωνισμό, μετά από ανοιχτή πρόσκληση και το αφήνετε στη διακριτική ευχέρεια του διορισμένου από εσάς Δ.Σ.;

Πέμπτη παρατήρηση. Τρεις φορές υπάρχει μέσα ο όρος «κατά παρέκκλιση διορισμοί» και «κατά παρέκκλιση αποσπάσεις». Για ποιον λόγο «κατά παρέκκλιση»; Για ποιο λόγο διορισμοί Αορίστου ή Ορισμένου Χρόνου, χωρίς μια στοιχειώδη έστω, περιγραφή των προσόντων αυτών που θα προσληφθούν έτσι ώστε, στην Υπουργική Απόφαση που θα εκδοθεί να μπορούμε και εμείς να έχουμε άποψη εάν είναι συμβατοί με τη νομοθεσία;

Έκτη και τελευταία παρατήρηση για τον Οργανισμό Διαστήματος. Ορθά, ο Ελληνικός Διαστημικός Οργανισμός προβλέπεται να σχεδιάζει και να παρακολουθεί τη στρατηγική, να ρυθμίζει το πλαίσιο και να προσδιορίζει και τους κανόνες, με τους οποίους θα υπάρχουν οι ερευνητικές ή οι εμπορικές δραστηριότητες. Για ποιο λόγο αυτός ο φορέας επιτρέπεται και να συμμετέχει σε εμπορικά ή οικονομικά προγράμματα; Δεν πρόκειται για αθέμιτο ανταγωνισμό, δηλαδή, «Γιάννης κερνάει και Γιάννης πίνει», «Νίκος Παππάς κερνάει και Νίκος Παππάς πίνει», όταν ο φορέας που διορίζει το Διοικητικό του Συμβούλιο και να ρυθμίζει τους κανόνες, αλλά και να επιτρέπεται να συμμετέχει σε ανταγωνιστικά προγράμματα, εκεί όπου, κατά τεκμήριο, πρέπει να συμμετέχει ο ιδιωτικός τομέας ή τα ερευνητικά κέντρα της χώρας;

Ζητούμε, λοιπόν, να αφαιρέσετε την πρόβλεψη του άρθρου 18 περί συμμετοχής στα προγράμματα του Ελληνικού Διαστημικού Οργανισμού και, απλώς, να του αφήσετε και τη δυνατότητα, που έτσι πρέπει να υπάρχει και αυτό προβλέπεται σε όλους τους αντίστοιχους διεθνείς οργανισμούς, να αναθέτει, με ανοιχτές προκηρύξεις και με ανοιχτές διαδικασίες και όχι ο ίδιος να συμμετέχει στην εμπορική εκμετάλλευση και αξιοποίηση.

Κι έρχομαι, τώρα, στο δεύτερο και τελευταίο μέρος, του καιροσκοπισμού και της καθεστωτικής αντίληψης στο -πολύ γοητευτικό για εσάς- κομμάτι της ενημέρωσης, μέσω της τηλεόρασης.

Ξέρετε, κύριε Υπουργέ, είχα την τύχη ή την ατυχία να είμαι Εισηγητής της Δημοκρατικής Συμπαράταξης, όταν φέρατε, για πρώτη φορά, το νομοσχέδιο για τις περίφημες τέσσερις άδειες του Ινστιτούτου της Φλωρεντίας. Τότε, άκουγα στην Ολομέλεια και εσάς και άλλα στελέχη της Κυβέρνησης, να μας λένε ότι «η τεχνολογία δεν επιτρέπει παρά μόνον τέσσερις άδειες» και όταν αυτό το επιχείρημα ακουγόταν έωλο και ατεκμηρίωτο, ερχόταν η δεύτερη τεκμηρίωση «η αγορά δεν σηκώνει πάνω από τέσσερις άδειες». Το εθνικό Κοινοβούλιο γινόταν, δηλαδή, αξιολογητής της ελεύθερης αγοράς των ιδιωτικών τηλεοπτικών καναλιών. Και βεβαίως, επειδή τα ψέματα έχουν «κοντά ποδάρια», ήρθε η ίδια η ζωή, η ίδια η πραγματικότητα, για να αποδείξει ότι λειτουργούσατε με έναν αδιανόητα καθεστωτικό τρόπο.

Εγώ θα δεχθώ την όποια απόφανσή σας, ότι μέχρι το 2014 δεν είχε γίνει τίποτα. Ακραίο, λαθεμένο, αλλά το αποδέχομαι. Ας πούμε ότι δεν είχε γίνει τίποτα, μέχρι το 2014. Το 2015, κ. Υπουργέ, άρχισε να συνεδριάζει ο «ΣΕΝΤΙΦ», ο Οργανισμός, το Forum αυτό, το οποίο θα προσδιόριζε, με βάση τις νέες τεχνολογίες, τις δυνατότητες εκπομπών και σε επίπεδο τηλεπικοινωνιακών φορέων και σε επίπεδο τηλεοράσεων. Το 2015, λοιπόν, που ξεκίνησαν οι συζητήσεις, η Κυβέρνησή σας δεν έστειλε, ούτε μια φορά, ούτε έναν εκπρόσωπο, να συμμετάσχει στις συζητήσεις, που ξεκινούσαν. Τυχαίο; Σκόπιμο; Μήπως ήταν χρήσιμο, για να περάσει η πολιτική ότι δεν υπάρχουν νέες εξελίξεις στην τεχνολογία και κατά συνέπεια, μόνον τέσσερις άδειες τηλεοπτικές μπορούν να δοθούν και με εγγυήσεις τα γνωστά βοσκοτόπια;

Το 2017, πράγματι, για πρώτη φορά, η Ελλάδα συμμετείχε και είχε την τύχη να συμμετάσχει με έναν εξαιρετικό καθηγητή, τον οποίο έχουν χρησιμοποιήσει, τα τελευταία πολλά χρόνια, όλες οι κυβερνήσεις, τον εξαιρετικό καθηγητή του Εθνικού Μετσόβιου Πολυτεχνείου κ. Καψάλη, τον οποίο χρησιμοποιούσαμε και εμείς και τον οποίον, ευτυχώς και ελπίζω να το κάνατε ενσυνείδητα και όχι ασυνειδήτως, επειδή έτσι έτυχε, τον χρησιμοποιήσατε και εσείς. Ο άνθρωπος αυτός κατάφερε και η πατρίδα μας, σήμερα, έχει 7 πολυπλέκτες της τεχνολογίας Τ2 για την κατανομή συχνοτήτων.

Τι σημαίνει αυτό για όσους δεν εμπλέκονται στη νέα τεχνολογία; Σημαίνει ότι, καταρχήν, το συζητούσαμε πριν από ένα μόλις χρόνο, ότι οι τηλεοπτικές άδειες της χώρας μας δεν μπορεί παρά να είναι μόνο τέσσερις, αποδεικνύεται για άλλη μια φορά μια αίολη τεκμηρίωση, η οποία καταρρίπτεται απολύτως από την ίδια τεχνολογία.

Δεύτερον, έτσι όπως έχουν εξελιχθεί τα πράγματα, κύριε Υπουργέ, δεν έχουμε πια ανάγκη από έναν νέο χάρτη συχνοτήτων; Ο χάρτης συχνοτήτων με τον οποίο δουλεύετε εσείς και οι υπηρεσίες σας σήμερα, είναι επικαιροποιημένος, είναι σύγχρονος; Δεν θέλει επικαιροποίηση, δεν θέλει η χώρα εκπόνηση νέου χάρτη συχνοτήτων; Τα ερωτήματα μου είναι ρητορικά, γιατί οι απαντήσεις είναι απολύτως καταφατικές.

Τρίτον, τα επόμενα τρία χρόνια θα υπάρξει υποχρεωτική μετάβαση στην τεχνολογία Τ2. Η Τουρκία θα το κάνει φέτος. Εάν σε ένα χρόνο από σήμερα, μπουκώσουν τα νησιά μας από το σήμα της νέας τεχνολογίας πού θα εκπέμπεται από τα τουρκικά παράλια, τι ακριβώς θα κάνετε εάν δεν έχετε προβλέψει, ώστε και η εθνική εκπομπή σημάτων να γίνεται με την ίδια τεχνολογία;

Τέταρτον, προβλέπεται να υπάρξουν τρεις πολυπλέκτες για την ιδιωτική τηλεόραση, που σημαίνει 18 κανάλια high definition, που σημαίνει ότι με το πρωτόκολλο υψηλής συμπίεσης δυνατότητα εκπομπής 36 καναλιών. Πρόκειται κατά συνέπεια, για μια δυνατότητα που πλέον σας υποχρεώνει να κάνετε μια μεγαλοπρεπή κωλοτούμπα, γιατί πιαστήκατε στα πράσα από τον ΣΕΝΤΙΦ, έναν οργανισμό που δεν μπορείτε να τον κατηγορήσετε ότι τον ελέγχει η αντιπολίτευση.

Έκτον, ο επίτροπος Έτινγκερ, που ρυθμίζει τα θέματα των τεχνολογιών έχει δηλώσει ότι το κάθε κράτος μέλος είναι υποχρεωμένο να κάνει πλήρη και αποδοτική χρήση του συνόλου του τηλεοπτικού φάσματος, άλλως θα υπάρξουν ποινές για το κράτος που δεν αξιοποιεί όλο το φάσμα. Εσείς είστε σίγουρος, ότι θα προλάβετε να μην δικαστεί και καταδικαστεί η χώρα;

Έβδομον, το 2021 προβλέπεται πέρασμα στη νέα τεχνολογία. Το Ε.Σ.Ρ. δεσμεύεται για 7 άδειες μόνο. Με ποιο δεδομένο; Έχετε τη δυνατότητα να μας απαντήσετε; Θα ρωτήσουμε και το Ε.Σ.Ρ., κ. Υπουργέ. Με τις υπόλοιπες, τι ακριβώς θα γίνει; Εσείς είστε ο φορέας, ο οποίος ρυθμίζει. Με τις υπόλοιπες, που δεν προβλέπει το Ε.Σ.Ρ. να προκηρυχθούν, τι ακριβώς θα γίνει; Θα αξιοποιηθούν ή δεν θα αξιοποιηθούν;

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Κύριε Μανιάτη, αλλάξαμε ατζέντα όμως.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης): Όχι, αναφέρομαι σε συγκεκριμένο άρθρο του νομοσχεδίου που συζητούμε.

Τελειώνω με την όγδοη ερώτησή μου. Κύριε Υπουργέ, γνωρίζετε πολύ καλά ότι αν υπάρχει ένας φορέας που εκπέμπει νόμιμα σε άλλο κράτος, μπορεί αυτός ο εκπέμπων να εκπέμψει νόμιμα και σε γειτονικό κράτος, εάν δεν αξιοποιείται η συχνότητα του. Εάν σας ζητήσει φορέας που εκπέμπει σε γειτονική μας χώρα, να εκπέμψει σε συχνότητα που δεν την αξιοποιούμε εμείς εθνικά, θα το επιτρέψετε ναι ή όχι; Ή θα έχουμε τα γνωστά συμβάντα, όπως η επίσκεψη του προέδρου Ερντογάν, όπου στο τέλος με περηφάνια ακούσαμε τη δήλωση ότι τον αναχαιτίσαμε επιτέλους, αυτόν τον κακόβουλο, εντός του εθνικού εδάφους αφού πρώτα του δώσαμε την δυνατότητα να μας τα πει εντός εδάφους; Μπορείτε να δείτε τα πρωτοσέλιδα των εφημερίδων, που σας εκφράζουν.

Ένατη παρατήρηση, κύριε Υπουργέ, έχετε δημιουργήσει μια τεχνική σπανιότητα σε ένα τμήμα της τεχνολογίας που προβλέπεται να γίνουν εκατοντάδες εκατομμύρια επενδύσεων σε όλη την Ευρώπη. Αυτή η τεχνητή σπανιότητα που έχει προκύψει, με δικές σας επιλογές, πώς προβλέπεται να αρθεί; Για να τελειώσω λοιπόν, αγαπητές και αγαπητοί συνάδελφοι, επαναλαμβάνω ότι εμείς για το συγκεκριμένο νομοσχέδιο είχαμε όλοι την καλή διάθεση να λειτουργήσουμε θετικά, εάν με βάση τις παρατηρήσεις που καταθέσαμε δεν δούμε όταν θα έρθει το νομοσχέδιο για συζήτηση στην Ολομέλεια, να παρθούν οι συγκεκριμένες αποφάσεις τόσο στα ζητήματα του Ελληνικού Διαστημικού Οργανισμού, όσο και σε ζητήματα των εκπομπών των ιδιωτικών τηλεοπτικών σταθμών, επιφυλασσόμαστε για την στάση που θα κρατήσουμε. Ευχαριστώ πολύ κύριε Πρόεδρε.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Επί της αρχής, τελικά, στηρίζετε το νομοσχέδιο;

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Επί της αρχής, είπαμε ότι θα το στηρίξουμε, κρατούμε επιφυλάξεις στα άρθρα, όπως έχω πει πάρα πολλές φορές, μέχρι την Ολομέλεια, επειδή δεν έχουμε καμία εμπιστοσύνη στην Κυβέρνηση, είναι πιθανόν και να αλλάξουν τα πράγματα. Γιατί σας θυμίζω ό,τι σε αυτήν εδώ την αίθουσα σε προηγούμενο νομοσχέδιο, είχαμε δεσμευθεί ότι δεν θα κατατεθεί καμία τροπολογία και κατατέθηκαν 17.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Αλλά, επί της αρχής, στηρίζετε το νομοσχέδιο και επιφυλάσσεστε στα άρθρα για την Ολομέλεια ή και ακόμη, για τη θέση σας στην Ολομέλεια. Κύριε Υπουργέ, θα στηρίξετε την τροπολογία τώρα ή μετά;

Κύριε Υπουργέ, έχετε τον λόγο.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Εσωτερικών): Ευχαριστώ πολύ. Κυρίες και κύριοι συνάδελφοι, πρόκειται για μια τροπολογία που αφορά το πολύ σημαντικό έργο του Μητρώου Πολιτών, το οποίο έχει ήδη παραληφθεί και θα μπει με την καινούργια χρόνια σε λειτουργία. Είναι καθαρά διαδικαστικού χαρακτήρα, θα έλεγε κανείς. Το Μητρώο Πολιτών σας θυμίζω ότι είναι αυτό το έργο το οποίο θα παντρεύει τα δεδομένα των Ληξιαρχείων και των Δημοτολογίων και θα απλουστεύσει πάρα πολύ την διαδικασία έκδοσης των αντίστοιχων πιστοποιητικών και τις σχέσεις των Πολιτών με τους Δήμους.

Με τη συγκεκριμένη τροπολογία που έχει τον χαρακτήρα ουσιαστικά νομοτεχνικής βελτίωσης, που θα έπρεπε να είχε υπάρξει, ουσιαστικά αναφέρεται ότι με απόφαση του Υπουργού Εσωτερικών τίθεται σε εφαρμογή το συγκεκριμένο Μητρώο, το ψηφιακό αυτό έργο και κατά το διάστημα που είναι αναγκαίο να κλείσουν τα Ληξιαρχεία για να γίνει η μετάπτωση των δεδομένων, θα εκδίδονται χειρόγραφα οι πράξεις των διαφόρων πιστοποιητικών από τα κατά τόπους Ληξιαρχεία, τα οποία κατά προτεραιότητα και μετά από το διάστημα που θα έχουνε κλείσει και θα ξανά-ανοίξουν, θα πρέπει αυτά να μπουν στο σύστημα.

Είναι κάτι αυτονόητο, το οποίο επιβάλλεται να αποτυπωθεί και στο επίπεδο του νομού, γι' αυτό λοιπόν έρχεται αυτή η διάταξη, η οποία είναι αρκετά σημαντική, αλλά αυτονόητη. Ευχαριστώ.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κύριε Πρόεδρε, μου επιτρέπετε να κάνω μια ερώτηση στον κ. Υπουργό;

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ναι, κ. Γεωργαντά, έχετε τον λόγο.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Κύριε Υπουργέ, τον χρόνο μετάπτωσης των δεδομένων, τον έχετε προσδιορίσει;

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Εσωτερικών): Περίπου, αφού προηγουμένως θα έχουν ενημερωθεί αρκετά έγκαιρα όλα τα κατά τόπους Ληξιαρχεία, αυτό θα περιορισθεί το συντομότερο δυνατό σε κάποιες λίγες ημέρες, έτσι ώστε να μην έχουμε κανένα πρόβλημα.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Ν.Δ.): Η χειρόγραφη διαδικασία, δηλαδή, θα γίνεται για λίγες ημέρες και μετά θα πάμε ξανά στο ηλεκτρονικό σύστημα.

ΠΑΝΑΓΙΩΤΗΣ ΣΚΟΥΡΛΕΤΗΣ (Υπουργός Εσωτερικών): Ακριβώς, ακριβώς, το οποίο όμως είναι αναγκαίο, αντιλαμβάνεστε ότι δεν θα μπορούσε αλλιώς να περάσουν τα στοιχεία.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ωραία, έχει κάποιος άλλος επί της τροπολογίας να αναφέρει κάτι; Όχι.

Θα ήθελα να ενημερώσω το Σώμα ότι η τροπολογία έχει γενικό αριθμό 1375 και ειδικό 24.

Συνεχίζουμε με τις ομιλίες των Ειδικών Αγορητών και πρώτος παίρνει τον λόγο ο κ. Ηλιόπουλος.

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε.

Όλα όσα ανέφερα στην πρώτη συνεδρίαση συνηγορούν στο γεγονός ότι η Ελλάδα ως χώρα έχει ανάγκη διαστημικό οργανισμό. Πρέπει να χαραχθεί αναντιρρήτως μια εθνική διαστημική πολιτική και να απορροφήσουμε όλο το αξιόλογο και έγκριτο ανθρώπινο δυναμικό των επιστημόνων που έχουν μετοικήσει στο εξωτερικό.

Η σύλληψη της δημιουργίας ενός Ελληνικού Διαστημικού Σταθμού αποτελεί σίγουρα ένα αναγκαίο στόχο και εχέγγυο μιας επιτυχημένης πορείας της χώρας μας με αναβαθμισμένο ρόλο.

Θεωρητικώς, λοιπόν, η σύσταση ενός Ελληνικού Διαστημικού Οργανισμού αναβαθμίζει τη χώρα μας, προσδίδοντας της σημαντικό ρόλο στις διεθνείς εξελίξεις, ενώ επιφέρεται και αναδιάταξη τομέων της ελληνικής οικονομίας.

Επιτυγχάνεται η εξωστρέφεια, ενώ θα πάψει και η απώλεια επιστροφών από τις εισφορές της χώρας, βάσει των οποίων αυτής μετέχει σε προγράμματα διαστημικής.

Τα προγράμματα που σχετίζονται με τις διαστημικές δραστηριότητες, δύναται να αποτελέσουν μοχλό αξιοποιήσεως των διαφαινόμενων προοπτικών στους τομείς της άμυνας, του περιβάλλοντος, της αγροτικής αναπτύξεως και να επέλθει μια γενική αναδιάταξη της οικονομίας.

Συνεπώς, ουδείς έχει αντίρρηση για τη δημιουργία ενός διαστημικού οργανισμού για το εθνικό συμφέρον της χώρας και για την επαγγελματική αποκατάσταση μιας μερίδας των νέων.

Η προσέγγιση όμως του ζητήματος από την ανίκανη και εθνικώς επικίνδυνη συγκυβέρνηση ΣΥΡΙΖΑ-ΑΝΕΛ, αποτελεί απόσταγμα πολιτικού καιροσκοπισμού και απύθμενης ανυποληψίας.

Εκλαμβάνουν τον χώρο της διαστημικής, όπως πράττουν συστηματικώς και με άλλους τομείς, ως όχημα πραγματώσεως και υλοποιήσεως των πολιτικών τους συμφερόντων, τα οποία βεβαίως συγκρούονται φύση με το εθνικό και δημόσιο συμφέρον.

Η προσέγγιση του ΣΥΡΙΖΑ βρίθει ανακριβειών, λανθασμένων χειρισμών και ύποπτων μεθοδεύσεων.

Αυτό που κάνετε εντάσσεται στην προσφιλή σας τακτική κατά την οποία καταπιάνεστε είτε με φλέγοντα και ευαίσθητα ζητήματα, είτε με ζητήματα βαρύγδουπων περιεχομένων τα οποία έλκουν το ενδιαφέρον της κοινής γνώμης, όπως το παρόν, αυτό δηλαδή της ιδρύσεως ελληνικού διαστημικού σταθμού.

Αρχικώς, λοιπόν, στα πρώτα 17 άρθρα, επιχειρείτε να εφαρμόσετε αυτούσιο και ακατέργαστο το πρόγραμμα της “πρώτης φοράς Αριστεράς”, το οποίο στήνει άλλον έναν ελεγκτικό κομματικό μηχανισμό στο χώρο της διαστημικής.

Με προμετωπίδα μάλιστα την ανάγκη της Ελλάδας για συμμετοχή της στα ευρωπαϊκά και όχι μόνο ερευνητικά διαστημικά προγράμματα, φροντίζετε να προωθήσετε τις «εκκρεμότητες» και τις «υποχρεώσεις» σας, σχετικώς με την συγκρότηση κομματικού πελατειακού κράτους και συνεπώς να εδραιώσετε τις παρωχημένες από κάθε άποψη αποστεωμένες αντιλήψεις σας.

Στο δεύτερο μέρος, το οποίο αφορά τη σύσταση του Ελληνικού Διαστημικού Οργανισμού και ένας αδαής αντιλαμβάνεται ότι προσπαθείτε να καταστήσετε τον χώρο της διαστημικής έρευνας καταφύγιο για διορισμούς στελεχών σας, με απώτερο σκοπό τη δημιουργία κομματικού στρατού.

Ο χώρος της διαστημικής δεν είναι χωράφι σας και δεν θα αφήσουμε να αλωθεί από την αρπακτική και αδηφάγο μανία σας για εξουσία.

Στο δε τρίτο μέρος, σχετικώς με την Ε.Ρ.Τ., ανερυθριάστως προάγεται τα επιχειρηματικά σας σχέδια εις βάρος των δημόσιων ταμείων.

Αλγεινή δε εντύπωση που μας προξενεί το γεγονός αποδόσεως ενός ευρύτατου φάσματος δικαιοδοσιών στον Υπουργό Ψηφιακής Πολιτικής.

Κυριολεκτικώς, δεν αφήνει τομέα που να μην ελέγχει ή να είναι απαραίτητη η έγκριση του.

Σκανδαλώδης κρίνεται, λοιπόν, και χαρακτηριστικό δείγμα επιχειρήσεως κηδεμονίας όσων περισσότερων πτυχών στην αδειοδότηση των διαστημικών δραστηριοτήτων, για εκτεταμένες αρμοδιότητες του Υπουργού που επιχειρείτε να καθιερώσετε με το παρόν νομοσχέδιο.

Η δε νομική μορφή του Ελληνικού Διαστημικού Οργανισμού ο οποίος είναι και Α.Ε., αλλά έχει και μορφή ΔΕΚΟ, αποτελεί μια χαρακτηριστική ένδειξη της ανεπαρκούς πολιτικής σκέψεως του “συριζαϊκού μορφώματος”, το οποίο με τέτοιες αλχημείες προσπαθεί να συστήσει κομματικό μηχανισμό και να διορίσει όσους είναι δυνατόν.

Ο υπό σύσταση υβριδικός οργανισμός ο οποίος έχει δήθεν δημόσια χαρακτηριστικά ενώ συνυπάρχει και ο ιδιωτικός παράγοντας αποτελεί άλλη μια ακροβασία η οποία φυσικά ακροβασία ενισχύει την πεποίθησή μας ότι έχουμε να κάνουμε με πολιτικούς απατεώνες, οι οποίοι επιχειρούν με όσο το δυνατόν λιγότερες πράξεις να βολέψουν στελέχη τους ή να υλοποιήσουν δεσμεύσεις τους σχετικώς με εκδουλεύσεις.

Ο διαστημικός οργανισμός δεν πρέπει να εξυπηρετεί επ΄ουδενί επιχειρηματικά συμφέροντα συγκεκριμένων κύκλων, ενώ θα πρέπει να έχει δημόσιο και κοινωνικό χαρακτήρα, διότι ο ιδιωτικός παράγοντας στην προσπάθεια του να διαφυλάξει τα συμφέροντα του θα βλάψει τον στόχο, τον ρόλο, την λειτουργία και την ερευνητική δράση του διαστημικού οργανισμού.

Συμπερασματικά, αν και ήμαστε φιλικά διακείμενοι με την ιδέα της συστάσεως ενός Ελληνικού Διαστημικού Οργανισμού και των εθνικών ωφελειών που θα απορρέουν από την διεξαγωγή διαστημικών δραστηριοτήτων και την προαγωγή της έρευνας και της επιστήμη, απορρίπτουμε τον τρόπο και την προσέγγισή του ζητήματος, καθώς βρίθει μεθοδεύσεων και προθέσεων που καταστρατηγούν το δημόσιο και εθνικό συμφέρον και αντιμάχονται στην ουσία το κράτος δικαίου, ενώ πιθανότατα αποβαίνουν εις βάρος της έρευνας της επιστήμης και των εφαρμογών της διαστημικής.

Ευχαριστώ κύριε Πρόεδρε. Ψηφίζουμε «κατά».

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Σε όλα τα άρθρα, κ. Ηλιόπουλε;

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Μάλιστα.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Και στις τροπολογίες;

ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Στην μια, για την ΕΑΣ, ψηφίζουμε «παρών» και για την τροπολογία του κ. Σκουρλέτη ψηφίζουμε «κατά».

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Ευχαριστώ, κύριε Πρόεδρε.

Κυρίες και κύριοι συνάδελφοι, από τις μέχρι σήμερα συνεδριάσεις της Επιτροπής, αλλά και κατά την ακρόαση των φορέων, έγινε, νομίζω, ξεκάθαρο ποιος είναι ο σκοπός αυτού του σχεδίου νόμου σχετικά με την ίδρυση του Ελληνικού Διαστημικού Οργανισμού, την σύσταση Εθνικού Διαστημικού Μητρώου Διαστημικών Αντικειμένων και τη θέσπιση νομικού πλαισίου αδειοδότησης διαστημικών δραστηριοτήτων.

Καταρχάς, οι ρυθμίσεις που θέλει να περάσει το σχέδιο νόμου είναι απόλυτα εναρμονισμένες με τις κατευθύνσεις της Ε.Ε. για τη διαστημική στρατηγική και τις βλέψεις, τόσο του ξένου, όσο και του εγχώριου κεφαλαίου στα πλαίσια του οξύτατου ανταγωνισμού, με άλλες μητροπόλεις του καπιταλισμού, όπως οι Ηνωμένες Πολιτείες Αμερικής, η Ρωσία, η Κίνα, προκειμένου να καρπωθεί μέρος της πίτας από την παγκόσμια διαστημική αγορά, η οποία δίνει, ετησίως, όπως ήδη έχει ειπωθεί, πάνω από 200 εκατ. € κέρδη στους μονοπωλιακούς ομίλους.

Ουσιαστικά, λοιπόν, οι εν λόγω ρυθμίσεις, στρώνουν το έδαφος στους εγχώριους επιχειρηματικούς ομίλους, μέσω της θέσπισης του νομικού πλαισίου αδειοδότησης διαστημικών δραστηριοτήτων, για να μπουν για τα καλά στο χορό τις διεκδικήσεις από την πίτα των δισεκατομμυρίων και των ευρωπαϊκών προγραμμάτων.

Από τη συζήτηση, όπως και πριν από λίγο, από την τοποθέτηση των κομμάτων, η διαφωνία τους δεν έγκειται στην ουσία του σχεδίου νόμου, αλλά σε επιμέρους, δευτερεύοντα και τριτεύοντα, ζητήματα. Η καταψήφιση, από την πλευρά της Ν.Δ., του σχεδίου νόμου, έχουν να κάνουν με τον υπουργοκεντρικό χαρακτήρα του σχεδίου νόμου, των ρυθμίσεων, των ιδεοληψιών της Κυβέρνησης, όπως αντίστοιχα και της Δημοκρατικής Συμπαράταξης, που ενώ ψηφίζει το σχέδιο νόμου, επίσης μιλάει για καθεστωτική νοοτροπία.

Βεβαίως, όλα όσα ειπώθηκαν σε σχέση με τις υπερεξουσίες του Υπουργού, για το πώς θα εκλέγονται τα μέλη του Δ.Σ. του Ελληνικού Διαστημικού Οργανισμού, ή για τη γενική συνέλευση και άλλα ζητήματα, ναι μεν σοβαρά, αλλά όλα αυτά, σε τελική ανάλυση, αποτελούν τη φυσική συνέπεια του βασικού στόχου του σχεδίου νόμου, που είναι η εμπορευματοποίηση του διαστήματος, με την οποία, συμφωνούν όλοι.

Η ίδρυση του Ελληνικού Διαστημικού Οργανισμού, ως Νομικό Πρόσωπο Ιδιωτικού Δικαίου, στην πράξη, καταργεί τον μέχρι σήμερα ρόλο, τον όποιο ρόλο, της Γενικής Γραμματείας Έρευνας και Τεχνολογίας και μια Ανώνυμη Εταιρεία, αναλαμβάνει ρόλο συντονιστή δημόσιων φορέων και Υπουργείων, προκειμένου να δουλέψει ταχύτερα το σύστημα της εμπορικής αξιοποίησης δεδομένων από ευρωπαϊκά προγράμματα και η πώληση των διαστημικών δικαιωμάτων της χώρας. Αυτά τα χαρακτηριστικά, όμως, είναι που διευκολύνουν την εμπορευματοποίηση ή ιδιωτικοποίηση των διαστημικών δραστηριοτήτων της χώρας.

Τα παραπάνω συμπεράσματα, κυρίες και κύριοι, δεν βγαίνουν αυθαίρετα από το Κομμουνιστικό Κόμμα Ελλάδος, αλλά έρχονται ως αποτέλεσμα των όσων συνομολογήθηκαν, τόσο από τον Υπουργό, ο οποίος, ούτε λίγο ούτε πολύ, είπε προχθές την τοποθέτηση του, ότι το σχέδιο νόμου υπηρετεί τις γεωπολιτικές και γεωστρατηγικές επιδιώξεις της χώρας, όσο και από τους εκπροσώπους των επιχειρηματικών ομίλων, που πήραν τον λόγο στην ακρόαση των φορέων, οι οποίοι, επίσης, ευθέως, συνομολόγησαν το σχέδιο νόμου αποτελεί την ευκαιρία, τη μεγάλη ευκαιρία, για την ανάπτυξη της επιχειρηματικής δράσης στο διάστημα και μάλιστα, ότι το εγχώριο βιομηχανικό κεφάλαιο στον κλάδο της διαστημικής τεχνολογίας, εάν μέχρι τώρα ήταν ο φτωχός συγγενής της Ε.Ε., τώρα διεκδικεί να πάρει μεγάλο κομμάτι από την πίτα των κερδών από την διεθνή και ευρωπαϊκή εμπορική διαστημική αγορά.

Μόνο που τις γεωπολιτικές και τις γεωστρατηγικές επιδιώξεις της χώρας η Κυβέρνηση τις έχει ταυτίσει με τα συμφέροντα του μεγάλου κεφαλαίου, του ΝΑΤΟ, της Ε.Ε., που μεταξύ άλλων, αντιμετωπίζουν το διάστημα ως ευκαιρία κερδοφόρων επενδύσεων για τους μονοπωλιακούς ομίλους και ταυτόχρονα, σαν ένα ακόμα εργαλείο για την στρατιωτικοποίηση της Ε.Ε. και τη λεγόμενη «πολιτική ασφάλεια» της Ε.Ε., με πρόσχημα την καταπολέμηση της τρομοκρατίας, που στοχεύουν μεταξύ άλλων, στην ενίσχυση όλων των κατασταλτικών μηχανισμών της Ε.Ε. και των Κρατών Μελών της.

Κατά συνέπεια, καμία - μα καμία σχέση δεν έχουν οι επιδιώξεις αυτές με τα λαϊκά συμφέροντα, με την αξιοποίηση της τεχνολογίας και των εφαρμογών στο διάστημα, που να υποτάσσονται στον κύριο σκοπό που είναι η κοινωνική πρόοδος, οι πραγματικές ανάγκες ασφάλειας της χώρας, η πρόγνωση- αν θέλετε- θεομηνιών και η πρόληψη αντιμετώπισης καταστροφών και άλλων προβλημάτων που απασχολούν τον άνθρωπο και το περιβάλλον.

Η Κυβέρνηση για να «χρυσώσει το χάπι» αυτών των ρυθμίσεων- των αντιδραστικών ρυθμίσεων κατά τη γνώμη μας, που εισάγει το σχέδιο νόμου, γύρω από ένα θέμα, ομολογουμένως εντυπωσιακό και πρωτόγνωρο, όπως είναι αυτό του διαστήματος- για να μην γίνουν εύκολα αντιληπτές οι προθέσεις της, προβάλλει τα δήθεν οφέλη από πολύ- κατά τη γνώμη μας- φθηνά ανταλλάγματα.

Το Κ.Κ.Ε. θεωρεί, ότι όντως υπάρχει η αναγκαιότητα αξιοποίησης της διαστημικής τεχνολογίας και των εφαρμογών και ότι αυτό πρακτικά συνεπάγεται την οργάνωση και αξιοποίηση των επιτευγμάτων της επιστήμης. Μόνο που το κριτήριο στην εργατική εξουσία, για την οποία παλεύει το Κ.Κ.Ε., το διάστημα αποτελεί μέσο κοινωνικής προόδου και μέσο αξιοποίησης για την αντιμετώπιση προβλημάτων που βάζουν σε κίνδυνο τον άνθρωπο και το περιβάλλον, ενώ μπορεί να συμβάλει στην ανάπτυξη των τηλεπικοινωνιών προς όφελος του λαού.

Με βάση αυτά, το Κ.Κ.Ε. λέει για άλλη μια φορά ότι καταψηφίζει το σχέδιο νόμου.

Σε σχέση με τις τροπολογίες, την πρώτη που αφορά τη χορήγηση φορολογικής και ασφαλιστικής ενημερότητας της εταιρίας «Ελληνικά Αμυντικά Συστήματα», θα την υπερψηφίσουμε, θα έλεγα, κατ` ανάγκη, με μοναδικό κριτήριο να καταβληθούν κανονικά οι μισθοί στους εργαζόμενους και να δοθεί βέβαια και η δυνατότητα να συνεχίζονται οι συμβάσεις, επαναλαμβάνω κατ` ανάγκη.

Γιατί; Γιατί η Κυβέρνηση, όπως και οι προηγούμενες Κυβερνήσεις της Ν.Δ. του ΠΑ.ΣΟ.Κ., διαχρονικά, ασκούσαν και ασκούν πολιτικές απαξίωσης της Ελληνικής Αμυντικής Βιομηχανίας, υποτάσσοντας την στις απαιτήσεις του ΝΑΤΟ και απόδειξη είναι το γεγονός, ότι η ελληνική Κυβέρνηση δίνει 2,5 δις. ευρώ τουλάχιστον στους Αμερικανούς για τις υποτιθέμενες αμυντικές ανάγκες, αλλά στην πραγματικότητα για τις ανάγκες του ΝΑΤΟ, ενώ θα μπορούσε όλα αυτά τα χρήματα να είχαν δοθεί πραγματικά για τις ανάγκες ανάπτυξης της Ελληνικής Αμυντικής Βιομηχανίας, με ότι αυτό πρακτικά συνεπάγεται, για τα κυριαρχικά δικαιώματα της χώρας.

Σε σχέση με τη δεύτερη τροπολογία, που αφορά το μητρώο των πολιτών, επιφυλασσόμαστε κύριε Πρόεδρε, θα πούμε πιο συγκεκριμένα στην Ολομέλεια.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Αραχωβίτης Σταύρος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Κυρίτσης Γεώργιος, Μπαλλής Συμεών, Πάλλης Γιώργος, Παπαηλιού Γεώργιος, Παπαφιλίππου Γιώργος, Πρατσόλης Αναστάσιος, Κωνσταντινέας Πέτρος, Σταματάκη Ελένη, Σταμπουλή Αφροδίτη, Στέφος Γιάννης, Καραγιαννίδης Χρήστος, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Ψυχογιός Γιώργος, Δαβάκης Αθανάσιος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Καραγκούνης Κωνσταντίνος, Καρασμάνης Γεώργιος, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Γρηγοράκος Λεωνίδας, Μανιάτης Ιωάννης, Σκανδαλίδης Κωνσταντίνος, Γερμενής Γεώργιος, Ηλιόπουλος Παναγιώτης, Λαγός Ιωάννης, Παφίλης Αθανάσιος, Συντυχάκης Εμμανουήλ, Κατσίκης Κωνσταντίνος, Παπαχριστόπουλος Αθανάσιος, Σαρίδης Ιωάννης, Δανέλλης Σπυρίδων, Καρράς Γεώργιος – Δημήτριος, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Καστόρης Αστέριος, Βράντζα Παναγιώτα, Γκαρά Αναστασία, Δημαράς Γιώργος, Δρίτσας Θεόδωρος, Ζεϊμπέκ Χουσεΐν, Θεοφύλακτος Γιάννης, Ιγγλέζη Κατερίνα, Καματερός Ηλίας, Μιχελής Αθανάσιος, Καρακώστα Εύη, Καραναστάσης Απόστολος, Κάτσης Μάριος, Τριανταφύλλου Μαρία, Ξυδάκης Νίκος, Ουρσουζίδης Γιώργος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Βαρδαλής Σάκης, Λαμπρούλης Γεώργιος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

ΔΗΜΗΤΡΙΟΣ ΓΑΚΗΣ(Προεδρεύων των Επιτροπών): Ευχαριστούμε πολύ τον κ. Συντυχάκη.

Πριν συνεχίσουμε τις τοποθετήσεις των Ειδικών Αγορητών, θέλω να σας ενημερώσω ότι η τροπολογία του Υπουργείου Εθνικής Άμυνας έχει πάρει αριθμό γενικό 1374 και ειδικό αριθμό 23 και είναι εδώ ο Αναπληρωτής Υπουργός Εθνικής Άμυνας, ο κ. Βίτσας, να υποστηρίξει την τροπολογία.

Τον λόγο έχει ο Υπουργός, ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Θα ήθελα να πω ότι και το Υπουργείο, κατ' ανάγκη, φέρνει αυτή την τροπολογία για να συνεχισθεί η εύρυθμη λειτουργία της επιχείρησης και να προστατευθεί από πιθανές, θα έλεγε κανένας, αιτήσεις -απαιτήσεις τρίτων και του κράτους μια και τα «ΕΛΛΗΝΙΚΑ ΑΜΥΝΤΙΚΑ ΣΥΣΤΗΜΑΤΑ Α.Β.Ε.Ε.» οφείλουν, παρά τις επανειλημμένες ανακεφαλαιοποιήσεις που έχουμε κάνει, ένα πολύ σεβαστό ποσό.

Σας καλώ, λοιπόν, να υποστηρίξετε την τροπολογία με γενικό αριθμό 1374 και ειδικό 23, που δίνει για έξι μήνες παράταση, ώστε να υπάρχει φορολογική και ασφαλιστική ενημερότητα στα «ΕΛΛΗΝΙΚΑ ΑΜΥΝΤΙΚΑ ΣΥΣΤΗΜΑΤΑ».

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Αθανασίου.

ΧΑΡΑΛΑΜΠΟΣ ΑΘΑΝΑΣΙΟΥ: Κύριε Υπουργέ, τα ακίνητα που αναφέρονται στον βασικό νόμο του 2016 θα μπορούσαν να πουληθούν και μεμονωμένα και εν συνόλω.

Πού οφείλεται η καθυστέρηση αυτή;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Τα ακίνητα έχουν πωληθεί και δεν έχει ακόμα ολοκληρωθεί η διαδικασία αποπληρωμής τους.

Ένας από τους λόγους που φέρνουμε αυτή την τροπολογία είναι το γνωστό οικόπεδο της Ελευσίνας, κατά κύριο λόγο.

ΧΑΡΑΛΑΜΠΟΣ ΑΘΑΝΑΣΙΟΥ: Επειδή είδα τη διάταξη τώρα, μπορεί να λυθεί για να μην το έχουμε μετά.

Τι έγινε, δηλαδή;

Έγινε μόνο η ενοχική πώληση;

Η εμπράγματη δεν έγινε, δεν μεταβιβάστηκαν;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έχουν μεταβιβασθεί τα ακίνητα, όμως, τα «Ελληνικά Πετρέλαια» οφείλουν ένα κομμάτι του τιμήματος. Αυτό το τελευταίο κομμάτι του τιμήματος με βάση τη συμφωνία, δηλαδή, θα πληρωθεί τον Μάρτιο του 2018.

Καταλαβαίνετε, όμως, ότι αν δεν οχυρώνονται κάπως τα «ΕΛΛΗΝΙΚΑ ΑΜΥΝΤΙΚΑ ΣΥΣΤΗΜΑΤΑ» μπορεί να έρθει κάποιος στον οποίο χρωστάνε και να κάνει κατάσχεση.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Ακούγοντας κανείς τα κόμματα της Αντιπολίτευσης - και αναφέρομαι, κυρίως, στα δύο Κόμματα που κυβέρνησαν αυτό τον τόπο - δύο ερωτηματικά του γεννώνται.

Ή δεν ήρθαν εδώ οι εκπρόσωποι των φορέων να καταθέσουν τις απόψεις τους ή όταν κατέθεταν τις απόψεις τους οι εκπρόσωποι των φορέων απουσίαζαν αυτά τα Κόμματα από την Αίθουσα.

Δεν έχει συμβεί, όμως, τίποτα από αυτά.

Ήταν παρόντες και άκουσαν τους εκπροσώπους των φορέων.

Είναι να μην πω το μοναδικό νομοσχέδιο, αλλά είναι από τα λίγα νομοσχέδια στα οποία όλοι μα όλοι οι φορείς στάθηκαν θετικά δίπλα στο νομοσχέδιο.

Όλοι τόνισαν, ότι επιτέλους έρχεται ένα νομοσχέδιο να ασχοληθεί με κάτι με το οποίο έπρεπε η χώρα να είχε ασχοληθεί εδώ και τριάντα χρόνια.

Αυτή ήταν η τοποθέτηση σε γενικές γραμμές όλων των εκπροσώπων των φορέων και κυριολεκτώντας αυτή τη φράση ακριβώς είπε ο κ. Κριμιζής, ότι, δηλαδή, «εδώ και τριάντα χρόνια έπρεπε να έχουμε ασχοληθεί» στον οποίο έκανε αναφορά ο εκπρόσωπος του ΠΑΣΟΚ, ο κ. Μανιάτης.

Ο κ. Κριμιζής είπε, ότι επιτέλους έρχεται αυτό το νομοσχέδιο να κάνει κάτι, το οποίο έπρεπε να είχε γίνει πριν από τριάντα χρόνια.

Ποιοι κυβερνούσαν πριν τριάντα χρόνια;

Αυτά τα δύο Κόμματα που σας ανέφερα.

Ποιοι κυβερνούσαν για τριάντα χρόνια;

Αυτά τα Κόμματα.

Αυτά τα Κόμματα, λοιπόν, επέδειξαν μια αδικαιολόγητη απραξία και άφησαν τη χώρα έξω από όλο αυτό για το οποίο συζητάμε σήμερα και αντί να σταθούν με σεμνότητα και με μια διάθεση αντιπολιτευτική, κριτική, αλλά συνάμα θετική για να συμβάλουν για να προχωρήσουμε μπροστά, στέκονται με μια απόλυτη άρνηση.

Έτσι δικαιολογείται και αυτή η απραξία που επέδειξαν όλα αυτά τα χρόνια.

Έγινε αναφορά και στις συχνότητες, έγινε αναφορά και μίλησαν για την ευαισθησία, για το ποιοι θα απολαμβάνουν τηλεόραση ή ραδιόφωνο κ.τ.λ., μα όλα αυτά τα χρόνια αυτοί δεν είχαν αφήσει εκτός ενημέρωσης, εκτός τη δυνατότητας να παρακολουθούν οι ακρίτες μας τα ελληνικά κανάλια και την ελληνική ραδιοφωνία; Και πριν από λίγους μήνες αυτή η Κυβέρνηση με πρωτοβουλία του Πρωθυπουργού και με κυρίου Υπουργού του παρόντος του κ. Παπά, δεν αποφάσισαν να επιδοτήσουν την απόκτηση δορυφορικών μέσων, για να μπορούν να απολαμβάνουν όλες αυτές οι ακριτικές περιοχές στα ελληνικά κανάλια; Που τόσες δεκαετίες τις είχαν αφήσει βορά στα κανάλια και στα ραδιόφωνα της Τουρκίας ή της Βουλγαρίας; Αυτά τα δύο κόμματα ήταν. Επομένως, να μη μιλάνε για ευαισθησία. Η Κυβέρνηση αυτή σε δυόμισι χρόνια έκανε όλα αυτά, τα οποία δεν με έκαναν αυτοί στα τριάντα πέντε χρόνια.

Πριν προχωρήσω στην τοποθέτηση μου, έγινε και μια αναφορά για το θέμα των καναλιών, για το διαγωνισμό. Και εκεί είναι εκτεθειμένη πάνω από είκοσι πέντε χρόνια είχε παραδοθεί η χρήση των ελληνικών συχνοτήτων, είχε παραδοθεί δωρεάν σε όλα αυτά τα ιδιωτικά κανάλια και μιλάμε για τις συχνότητες -για τις κρατικές συχνότητες- οι οποίες είναι ιδιοκτησία του ελληνικού λαού και δεν κατέβαλαν τίποτα. Δηλαδή, ο ελληνικός λαός χωρίς να ερωτηθεί χρηματοδοτούσε τα ιδιωτικά κανάλια και στη συνέχεια επέλεξαν αυτά τα δύο κόμματα και έκλεισαν την ΕΡΤ. Είναι αυτό το μαύρο, το οποίο όλοι οι Έλληνες το θυμόμαστε και όποτε το θυμόμαστε μας προκαλεί σοκ.

Εγώ αυτό που θέλω, να πω είναι περισσότερη σεμνότητα και θέλω να τονίσω, ότι πραγματικά σε αυτό το νομοσχέδιο ήταν εντυπωσιακή η στάση όλων των εκπροσώπων των φορέων, οι οποίοι είπαν, ότι είναι ένα θετικό νομοσχέδιο και μάλιστα πολλοί προέτρεψαν και είπαν -θα τα πούμε και στην Ολομέλεια αυτά με τα ονόματά τους- στηρίξτε αυτό το νομοσχέδιο. Δηλαδή, προέτρεψαν όλους τους Βουλευτές να το στηρίξουν.

Κυρίες και κύριοι Συνάδελφοι, η Ελλάδα προχωράει, επιτέλους, στην κατάθεση εθνικής νομοθεσίας για την άσκηση διαστημικών δραστηριοτήτων ενισχύοντας με αυτό το τρόπο το ρόλο και την παρουσία της σε Διεθνές επίπεδο μεταξύ των διαστημικών εθνών μια πρωτοβουλία νομοθετική, την οποία έχει αγκαλιάσει η επιστημονική κοινότητα. Η ενασχόληση με το διάστημα έχει ιδιαίτερα σημαντικό ρόλο στην καθημερινότητα του πολίτη, στην οικονομική ανάπτυξη, στη λειτουργία του κράτους και βεβαίως την ασφάλεια και την άμυνα της χώρας.

Είναι εκπεφρασμένη ανάγκη της χώρας μας, που έχει επισημανθεί εδώ και πολλά χρόνια και ενώ υπήρχε πλήρης απραξία σε σχέση με αυτό το ζήτημα πλέον κατοχυρώνουμε τα δικαιώματα μας και τις συχνότητες. Επιβάλλεται να έχουμε μια εθνική στρατηγική για το διάστημα η οποία θα επενδύει χρήματα στη χώρα στο κομμάτι της έρευνας και ανάπτυξης, στην ανάπτυξη προϊόντων και οργανωμένα θα βγαίνουμε στο εξωτερικό, όπως επίσης και τη χάραξη μιας ενιαίας πολιτικής τόσο για το τηλεπικοινωνιακό διάστημα, όσο και για τις διάφορες εφαρμογές που προκύπτουν για την καθημερινότητα.

Θεωρούμε πως πρόκειται για μια κίνηση, μια διαρθρωτική αλλαγή από αυτές που χρειάζεται η χώρα, μια κίνηση η οποία θα συμβάλει θετικά στην οικονομία και θα επιτύχει να προσελκύσει πολύ σημαντικές επενδύσεις στη χώρα, αλλά και να φέρει πίσω ερευνητικά αναπτυξιακά έργα και κυρίως άτομα του άξιου επιστημονικού μας δυναμικού.

Κυρίες και κύριοι Συνάδελφοι, οι νέες τεχνολογίες θα φέρουν σημαντική βελτίωση στην καθημερινότητα των πολιτών καθώς θα καλύπτουν με συνέπεια τις ιδιαίτερες ανάγκες απομακρυσμένων περιοχών με ευρύτερη κάλυψη του δικτύου, ενώ η περαιτέρω χρήση ψηφιακών εφαρμογών στη γεωργία θα βελτιστοποιήσει την παραγωγή, άρα, την τοπική και εθνική οικονομία.

Το σχέδιο νόμου ενισχύει, οργανώνει και διασφαλίζει την παρουσία μας στο διάστημα και για το λόγο αυτό το στηρίζουμε.

Η Ελλάδα είναι από τις ελάχιστες ευρωπαϊκές χώρες που δεν διαθέτει έναν αντίστοιχο φορέα, προκειμένου να αξιοποιεί εμπορικά, επιστημονικά και ερευνητικά τα δικαιώματα της σε διαστημικό φάσμα, καθώς και την πληθώρα ερευνητικών και επιστημονικών εφαρμογών και πόρων που διαθέτουν οι ευρωπαϊκοί και διεθνείς οργανισμοί. Η ίδρυση αυτού του οργανισμού θα αποτελέσει για τη χώρα ένα σημείο αναφοράς για όλα τα προγράμματα, για διεθνείς και διακρατικές σχέσεις.

Πώς να είναι κανείς αντίθετος σε κάτι τέτοιο και στις ευκαιρίες που ανοίγονται σε ένα συνεχώς αναπτυσσόμενο φάσμα εμπορικών και οικονομικών δραστηριοτήτων; Οι ανεξάρτητοι Έλληνες στηρίζουμε με σαφήνεια την επιλογή η χώρα μας να μη μείνει πίσω τεχνολογικά, αλλά να εξελιχθεί και να αξιοποιήσει τη δορυφορική τεχνολογία και τις καινοτόμες εφαρμογές προς όφελος της, αλλά και διαφόρων νευραλγικών και αναπτυξιακών τομέων.

Στηρίζουμε τη νομοθετική αυτή προσπάθεια με την οποία θεσμοθετείται πλαίσιο κανόνων για την αδειοδότηση και τον έλεγχο των διαστημικών δραστηριοτήτων, καθορίζεται η διαδικασία για την καταχώρηση των διαστημικών αντικειμένων σε ειδικό μητρώο και ιδρύεται ο οργανισμός, ο Ελληνικός Οργανισμός Διαστήματος, ο οποίος θα αναλάβει, υπό την εποπτεία της Πολιτείας, το συντονισμό των δράσεων και την αξιοποίηση των δικαιωμάτων και πόρων του Ελληνικού Δημοσίου στο διάστημα.

Σας ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε πολύ, κύριε Λαζαρίδη. Η θέση σας για τις τροπολογίες;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Είναι θετική όσον αφορά για το νομοσχέδιο, το δήλωσα δύο φορές στην τοποθέτησή μου.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Και στα άρθρα;

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξάρτητων Ελλήνων): Ναι, ναι.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ, κύριε Πρόεδρε.

Κυρίες και κύριοι Βουλευτές, τα του νομοσχεδίου ειπώθηκαν στις προηγούμενες συνεδριάσεις και αναλύθηκαν εκτενώς. Με τα άρθρα του πρώτου κεφαλαίου δημιουργείται επιτέλους και στη χώρα μας, έπειτα από μια απαράδεκτη και ακατανόητη καθυστέρηση δεκαετιών, ένα βιώσιμο πλαίσιο σχετικά με τις διαστημικές δραστηριότητες, με βάση μάλιστα το πρότυπο των Ηνωμένων Εθνών.

Με το δεύτερο κεφάλαιο ιδρύουμε μία νέα ΔΕΚΟ, τον Ελληνικό Διαστημικό Οργανισμό. Όσο περίεργο και αν ακούγεται πρόκειται για μια πολύ σημαντική απόφαση και το γεγονός πως ακούγεται περίεργη, απλά αποδεικνύει το μέγεθος της έλλειψης πληροφόρησης των συμπολιτών μας σχετικά με το πόσο σημαντική είναι η ενίσχυση των διαστημικών δραστηριοτήτων στη χώρα μας για την ανάπτυξη της οικονομίας μας, για την εθνική μας άμυνα και την προάσπιση των εθνικών μας συμφερόντων, για την πολιτική προστασία και την αποτελεσματική προετοιμασία μας, ώστε να μπορέσουμε να αποφεύγουμε στο μέλλον φυσικές καταστροφές και διάφορα άλλα μεγάλα προβλήματα.

Θα πρέπει να μεριμνήσει ο κ. Υπουργός, το Υπουργείο του, για την ενημέρωση και την πληροφόρηση των πολιτών στο συγκεκριμένο τομέα. Δεν επιτρέπεται να αφήνουμε κάποιους συμπολίτες μας στην πλάνη, όσοι και να είναι αυτοί, να συνεχίσουν να πιστεύουν πως υπάρχουν στοιχεία γελοιότητας στην ελληνική παρουσία στο διάστημα. Αυτό το οφείλουμε στους επιστήμονες μας, εξίσου απέναντι σε αυτούς που έμειναν στη χώρα μας, αλλά και σε αυτούς που περιμένουν ένα σημάδι πως αλλάζουν τα πράγματα, για να γυρίσουν πίσω στην πατρίδα.

Δυστυχώς, όμως, η υπερσυγκέντρωση αρμοδιοτήτων και ευθυνών στο πρόσωπο του αρμόδιου υπουργού, όπως αυτή προκύπτει και από τα άρθρα του δευτέρου κεφαλαίου, έχει ως βασικό και κυρίαρχο αποτέλεσμα τη διαμόρφωση μιας συγκεκριμένης πραγματικότητας, η οποία είναι ότι καθοριστικής σημασίας λεπτομέρειες και ο εκ των ων ουκ άνευ στρατηγικός σχεδιασμός θα προκύψουν και θα εφαρμοστούν με υπουργικές και κοινές υπουργικές αποφάσεις.

Ως εκ τούτου συμφωνούμε μεν με τους στόχους και τις επιδιώξεις της νομοθετικής σας πρωτοβουλίας, εν τούτοις, ο τρόπος νομοθέτησης με εξουσιοδοτήσεις υπουργών, δεν μας βρίσκει σύμφωνους, όπως επανειλημμένως η Ένωση Κεντρώων το έχει τονίσει σε αυτή την Αίθουσα. Οδηγούμαστε, λοιπόν, αναπόφευκτα στο να ψηφίσουμε «παρών», αναδεικνύοντας πως κινείται μεν το νομοσχέδιο και οι προθέσεις του στον σωστό δρόμο, αλλά οι ευθύνες για τον τρόπο με τον οποίο πάμε προς τα εκεί βαρύνουν αποκλειστικά και μόνο την Κυβέρνηση, σε βαθμό που να αποκλείεται το Κοινοβούλιο.

Δεν μπορούμε να στηρίξουμε υπερεξουσιοδοτήσεις στους Υπουργούς. Βεβαίως, θα παρακολουθούμε την εφαρμογή των αποφάσεων αυτών και μέσω της άσκησης του κοινοβουλευτικού ελέγχου, θα επιδιώξουμε τη διασφάλιση της διαφάνειας και της δημόσιας λογοδοσίας της Κυβέρνησης για τα πεπραγμένα τους.

Πολύ σημαντικό είναι και το Κεφάλαιο Γ΄ με τις λοιπές διατάξεις, με κάποιες από τις οποίες συμφωνούμε και θα ψηφίσουμε τα σχετικά άρθρα, όπως είναι τα άρθρα 26 και 27, όπου λύνονται αντιστοίχως κάποια ζητήματα που χρονίζουν σχετικά με τη λειτουργία των ταχυδρομείων, καθώς και το θέμα των δαπανών των παιδικών κατασκηνώσεων του Υπουργείου.

Σχετικά με τα άρθρα 25 και 28 που αφορούν αντιστοίχως τα αποθεματικά της Εθνικής Επιτροπής Τηλεπικοινωνιών και Ταχυδρομείων και τα ζητήματα της ΕΡΤ, επιφυλασσόμαστε για την Ολομέλεια.

Όσον αφορά το τι μπορεί να κάνει μια υπερεξουσιοδότηση σε έναν Υπουργό και κλείνοντας το κεφάλαιο του νομοσχεδίου αυτού, θα ήθελα να ρωτήσω τον κ. Υπουργό, επειδή τοποθετήθηκα και στην προηγούμενη Ολομέλεια για την HELLAS SAT. Πρόσφατα ψηφίσαμε τη μείωση των φόρων στις τηλεοπτικές διαφημίσεις από το 20% στο 50%. Πρόκειται για έναν φόρο που οι πολίτες τον αποκαλούν το λεγόμενο φόρο των καναλαρχών, κ. Υπουργέ. Το επιχείρημα που χρησιμοποιήσατε τότε και παρουσιάσατε και τελικά μας πείσατε ήταν πως θα τους τα πάρετε από αλλού, δηλαδή, από τη δημιουργία και τη διασφάλιση των 400 θέσεων εργασίας σε κάθε κανάλι. Παράλληλα όλοι συμφωνήσαμε πως οι προηγούμενες κυβερνήσεις δεν εισέπραξαν φράγκο από αυτά τα λεφτά και ισχυριστήκατε «πως έκαναν εκείνες τα στραβά μάτια», ώστε να μην εισπραχθούν αυτά τα χρήματα.

Πληροφορούμαι, όμως, κύριε Υπουργέ, πως βγήκε μια εισαγγελική παραγγελία, ώστε να δημοσιευθούν τα στοιχεία σχετικά με τα πόσα χρωστάνε τα κανάλια αυτά την περίοδο από το 2015 έως το 2017.

Μου έκανε μεγάλη εντύπωση αυτό και θα ήθελα να μεταφέρω αυτό το ερώτημα στην Επιτροπή μας, ειδικά σήμερα, μια μέρα που μας ζητάτε να σας εξουσιοδοτούμε τα πάντα. Να σας δείξουμε, δηλαδή, εμπιστοσύνη. Στο όνομα, λοιπόν, της διαφάνειας αυτής, κύριε Υπουργέ, έχω δύο ερωτήσεις:

Πρώτον, πόσα λεφτά εισέπραξε το δημόσιο από τους καναλάρχες την περίοδο 2015 - 2017;

Δεύτερον, μας χρωστάνε, πράγματι, λεφτά οι καναλάρχες για αυτή την περίοδο και για ποιον λόγο; Δηλαδή, το φόρο στη διαφήμιση. Η μείωση που ψηφίσαμε;

Θυμάμαι ότι είπατε «πως θα αρχίσει από την ερχόμενη Πρωταπριλιά», τα μέχρι τότε χρήματα;

Αυτή την απάντηση θα θέλαμε εμείς, κύριε Υπουργέ, από την Ένωση Κεντρώων.

Όσον αφορά το επί της αρχής η Ένωση Κεντρώων κρατάει την επιφύλαξή της για την Ολομέλεια, το ίδιο κρατάει για τα άρθρα εκτός από τα άρθρα 26 και 27, που είναι θετική. Θα στηρίξει και θα ψηφίσει την τροπολογία του Υπουργείου Εθνικής Άμυνας που αφορά τα αμυντικά συστήματα, ενώ θα επιφυλαχθεί για τη δεύτερη τροπολογία.

Σας ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε πολύ, τον κ. Σαρίδη, ο οποίος ήταν αναλυτικός και στη τοποθέτηση για το τι θα ψηφίσει το κόμμα της Ένωση Κεντρώων.

Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής της Ένωση Κεντρώων): Σας ευχαριστώ, κύριε Πρόεδρε.

Κυρίες και κύριοι συνάδελφοι, είπαμε και στις προηγούμενες συνεδριάσεις για το πόσο σημαντική είναι η αγορά του διαστήματος. Ο κ. Κριμιζής στους φορείς είπε ότι «παγκοσμίως και ετησίως η αγορά περίπου εκτιμάται στα 350 δισεκατομμύρια ευρώ».

Έχει η Ελλάδα μια συμμετοχή σε αυτή την αγορά;

Έχει.

Η Ένωση Ελληνικών Βιομηχανιών Διαστημικής Τεχνολογίας και Εφαρμογών μας είπε ότι «οι εξαγωγές των ελληνικών επιχειρήσεων που χρησιμοποιούν προσωπικό κυρίως Έλληνες ερευνητές σε τεχνολογίες αιχμής του διαστήματος και εφαρμογές τους, κάνουμε εξαγωγές 100 εκατομμυρίων ευρώ το χρόνο».

Είναι ένα μικρό, αλλά σημαντικό σημάδι ότι οι Έλληνες τα καταφέρνουν και στο διάστημα.

Έτσι, λοιπόν, ενώ είναι απαραίτητη και θετικός εγώ διάκειμαι στην ίδρυση του Ελληνικού Διαστημικού Οργανισμού είναι το γνωστό με την Κυβέρνηση ΣΥΡΙΖΑ - ΑΝΕΛ κάνει μισό βήμα μπροστά ένα βήμα πίσω.

Συστήνει, λοιπόν, τον Ελληνικό Διαστημικό Οργανισμό με το παρόν σχέδιο νόμου, αλλά επιλέγει ως εταιρική και νομική μορφή τη ΔΕΚΟ.

Αυτό για μένα είναι υποθήκευση του μέλλοντος του Οργανισμού, διότι ξέρουμε πολύ καλά, πως κινούνται οι ΔΕΚΟ στην Ελλάδα. Ξέρουμε ότι δεν εφαρμόζουν πλήρη διαφάνεια στα οικονομικά τους στοιχεία, ότι αδυνατούν να «συμμαζέψουν» τις δαπάνες τους, ότι δεν έχουν ωφέλιμη διαχείριση των διαθέσιμων πόρων τους και εν πάση περιπτώσει είναι και χρονοβόρες αυτές οι εταιρείες στη λήψη αποφάσεων και στην εφαρμογή προγραμμάτων τους. Αυτό είναι κοινό μυστικό. Αυτό είναι που περισσότερο με κάνει να λέω ότι εμείς «επιφυλασσόμεθα» για αυτό το σχέδιο νόμου, αλλά διαβάζοντας και την Έκθεση Αξιολόγησης των Συνεπειών Ρυθμίσεων του Σχεδίου Νόμου αυτού, βλέπεις ότι χρειάζονται, όπως το είπαν και οι προηγούμενοι συνάδελφοι, περί των 25 και άλλων επτά ή οκτώ παραπάνω αρμοδιοτήτων, δηλαδή 35 στον αριθμό υπογραφές και αρμοδιότητες στο πρόσωπο του εκάστοτε Υπουργού. Γιατί να γίνεται αυτό; Γιατί ο Υπουργός να είναι ο «Μέγας Άρχων» του Ελληνικού Διαστημικού Οργανισμού και όχι ο ίδιος ο Οργανισμός με στελέχη, επιστήμονες, ανθρώπους που γνωρίζουν το διάστημα, γνωρίζουν τον ανταγωνισμό, γνωρίζουν τις συμπράξεις με άλλες διεθνείς ομάδες και θα πρέπει να «περνάνε» μέσα από το γραφείο του Υπουργού; Αυτό για μας είναι λάθος. Εγκρίνει ή απορρίπτει διαστημικά προγράμματα με μια υπογραφή ο Υπουργός. Τι ξέρει ο Υπουργός για τα διαστημικά προγράμματα; Και γιατί πρέπει να έρθει ένα Γνωμοδοτικό Συμβούλιο για να του πει αν είναι καλό ή όχι; Θα έπρεπε αυτά να γίνονται με μια αυτοματοποιημένη διαδικασία, όπου τον πρώτο ρόλο και τον πρώτο λόγο θα έχουν οι επιστήμονες που θα στελεχώνουν τον Οργανισμό, με δικλίδες, βεβαίως, ασφαλείας και δεύτερου ελέγχου από τη Δημόσια Διοίκηση.

Επίσης, βλέπουμε ότι το άρθρο 25, παράγραφος 2, για παράδειγμα, δεν δίνει καθορισμένες αρμοδιότητες στο Συμβούλιο Διαστημικής Πολιτικής. Έχουμε, λοιπόν, Συμβούλιο Διαστημικής Πολιτικής, έχουμε Ελληνικό Οργανισμό Διαστήματος, χωρίς να έχουν ακόμα ξεκαθαρισμένα τα «χωράφια» τους, να το πω έτσι. Δεν υπάρχει ούτε οργανόγραμμα, ούτε κατανομή θέσεων ούτε καθεστώς και όροι των συμβάσεων απασχόλησης ούτε μια εκτίμηση για το κόστος απασχόλησης στον νέο Οργανισμό. Άρα, αυτό μου δίνει και εμένα το δικαίωμα να πω, με τη σειρά μου, ότι ο Υπουργός συστήνει ένα νέο Οργανισμό που θα διαχειρίζεται κονδύλια πολλών εκατομμυρίων ευρώ, αλλά θα απασχολεί αόριστο αριθμό εργαζομένων, με εργασιακό καθεστώς μη προκαθορισμένο, αλλά και με τρόπο ελέγχου πάνω σε αυτούς.

Θα έλεγα, λοιπόν, ότι έχουμε μια πρόχειρη αντιμετώπιση. Αφήστε την πρωτοβουλία στους επιστήμονες που ξέρουν τη δουλειά τους. Μας δίνετε, με την παρούσα συνθήκη, η δυνατότητα να ρυθμίσουμε μια νέα οικονομική δραστηριότητα με υγιείς και αποδοτικούς στόχους. Υπάρχει χώρος; Βεβαίως και υπάρχει χώρος στο διάστημα για οικονομική συμμετοχή και ανάπτυξη εκ μέρους της χώρας μας και του δυναμικού της χώρας μας. Υπάρχουν επιστήμονες, υπάρχουν νεοφυείς επιχειρήσεις startups, υπάρχουν μικρομεσαίες επιχειρήσεις που ήδη δραστηριοποιούνται εδώ και δύο και τρεις δεκαετίες στην Ελλάδα και αυτές θα έπρεπε να είναι στην αιχμή του ενδιαφέροντός μας για αυτή την καινοτόμα βιομηχανία.

Πρέπει να σας πω ότι οι επιχειρήσεις αυτές -σύμφωνα με έρευνες που έχουν γίνει στην Ελλάδα, για το μοντέλο και την αντίληψη της επιχειρηματικότητας-που ασχολούνται με το διάστημα, στην Ελλάδα παράγουν το 58% των θέσεων εργασίας, όσον αφορά βέβαια αυτή την κατηγορία επιχειρηματικού ενδιαφέροντος, σε αντίθεση με το 30% που είναι κατά μέσο όρο στην Ευρώπη. Δηλαδή, είμαστε πολύ «ψηλά». Είναι καλό αυτό. Θα έπρεπε, λοιπόν, με δεδομένο ότι το βιομηχανικό κατεστημένο απουσιάζει από αυτή την αγορά και έτσι πολλές μικρές επιχειρήσεις και μεμονωμένοι ερευνητές, επιστήμονες, θα μπορούσαν να έχουν ένα εφαλτήριο, αντί να έχουν την «τροχοπέδη».

Κυρίες και κύριοι συνάδελφοι, όπως, είπα και στις προηγούμενες συνεδριάσεις, εμείς δηλώνουμε «επιφύλαξη». Για τις τροπολογίες, επίσης, που ακούσαμε θα δηλώσω «επιφύλαξη». Τα υπόλοιπα στην Ολομέλεια. Ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε τον κ. Αμυρά.

Από τους συναδέλφους έχει εγγραφεί ως ομιλήτρια η κυρία Τζάκρη. Αν υπάρχει άλλος συνάδελφος, να το δηλώσει τώρα εάν θέλει να τοποθετηθεί.

Τον λόγο έχει η κυρία Τζάκρη.

ΘΕΟΔΩΡΑ ΤΖΑΚΡΗ: Ευχαριστώ πολύ, κύριε Πρόεδρε. Δεν μου δόθηκε η δυνατότητα να τοποθετηθώ στις προηγούμενες συνεδριάσεις, όπου έλειπα.

Καταρχήν, να πω ότι η χώρα μας είναι μέλος της ESA, δηλαδή, της European Space Agency, της Ευρωπαϊκής, δηλαδή, Επιτροπής Διαστήματος, εδώ και πάρα πολλές δεκαετίες. Και παρά το γεγονός ότι είναι μέλος της ESA εδώ και πολλές δεκαετίες, είναι ίσως η μοναδική χώρα από τις συμμετέχουσες, η οποία δεν έχει μια Οργανική Μονάδα, γιατί περί αυτού πρόκειται. Το νομοσχέδιο το οποίο συζητούμε σήμερα, είναι ιδρυτικός νόμος μιας Υπηρεσίας, μιας Οργανικής Μονάδας, η οποία θα αναλάβει αποκλειστικά την αρμοδιότητα, για τον συντονισμό σε πρώτη φάση, αλλά και τη χάραξη στρατηγικής, σε αυτό που λέμε Διαστημικές Τεχνολογίες.

Μέχρι τώρα, τι γινόταν με τις αρμοδιότητες αυτές;

Μέχρι τώρα, τι γινόταν με τις αρμοδιότητες αυτές; Μέχρι τώρα αυτές οι αρμοδιότητες ήταν πολυδιάσπαρτες σε διάφορους οργανισμούς και υπηρεσίες, από το Αστεροσκοπείο Αθηνών, πλήθος πανεπιστημίων της χώρας, της ΓΓΕΤ και διάφορων άλλων ερευνητικών φορέων και οργανισμών. Τώρα, λοιπόν, ιδρύεται μια οργανική μονάδα, μια επιτελική μονάδα, που θα έχει το συντονισμό των αρμοδιοτήτων, που ασκούνται από όλα αυτά τα πρόσωπα, σε πρώτη φάση και κατά δεύτερον θα αναλάβει, και αυτό είναι το σημαντικότερο, να χαράξει εθνική στρατηγική για τις διαστημικές τεχνολογίες, κάτι το οποίο η χώρα μας όλα αυτά τα χρόνια, δυστυχώς, δεν διαθέτει.

Τι θα πει διαστημικές τεχνολογίες και ποιες είναι οι εφαρμογές τους στην ελληνική οικονομία. Πρώτα απ' όλα, τεράστια οφέλη για την αγροτική οικονομία. Το Ισραήλ είναι μια χώρα, η οποία έχει κατορθώσει να εκτοξεύσει τον πρωτογενή της τομέα, το γνωρίζουν όσοι ασχολούνται, επειδή ακριβώς αξιοποιεί και εφαρμόζει διαστημικές τεχνολογίες και εφαρμογές.

Από κει και πέρα, στη μόλυνση του περιβάλλοντος, ιδιαίτερα στη θαλάσσια μόλυνση, τεράστιες εφαρμογές, στην πολιτική προστασία, στην προστασία των δασών, στην εξερεύνηση και την εξεύρεση από το διάστημα ορυκτό πλούτο. Η χώρα μας έχει έναν τεράστιο ορυκτό πλούτο, που μέχρι τώρα δεν αξιοποιεί και θα βοηθήσει καθοριστικά προς την κατεύθυνση αυτή. Επίσης, στις τηλεπικοινωνίες, όπως καταδείχθηκε απ’ όλους τους συναδέλφους και στην αμυντική βιομηχανία, το είπαν οι άνθρωποι που μετείχαν στην ακρόαση των φορέων, με τη δυναμική που δημιουργεί αυτός ο κλάδος, με προϊόντα που παράγονται, τα οποία μάλιστα κατευθύνονται προς την παγκόσμια αγορά.

Να πω κάτι που δεν είναι γνωστό. Έχει δημιουργηθεί και λειτουργεί στη χώρα μας η Photo Corallia, το λεγόμενο si – Cluster, το Space Cluster, στο οποίο συμμετέχουν 40 εταιρείες της αμυντικής βιομηχανίας, ερευνητικοί οργανισμοί και πλήθος άλλων μικρότερων ερευνητικών οργανισμών και φορέων, που παράγουν εξειδικευμένα προϊόντα υψηλής τεχνολογίας, λογισμικά, το οποίο αυτή τη στιγμή εξάγονται σε τεράστιες επιχειρήσεις. Είναι αγοραστές και χρήστες αυτών των εφαρμογών, που γίνονται στη χώρα μας και δεν το γνωρίζουμε, αυτοί οι τεράστιοι κολοσσοί της αμυντικής βιομηχανίας, ακόμη και στο Ισραήλ και στις ΗΠΑ.

Επομένως, δημιουργείται αυτός ο Οργανισμός με τις αρμοδιότητες του συντονισμού και της χάραξης στρατηγικής γι’ αυτές τις τεχνολογίες, οι οποίες έχουν υψηλή προστιθέμενη αξία για την ελληνική οικονομία και συνεπακόλουθα για την ελληνική κοινωνία.

Επίσης, να πω ότι χώρες όπως η Γερμανία, η Γαλλία, η Ιταλία, έχουν δημιουργήσει αυτές τις διαστημικές υπηρεσίες, οι οποίες έχουν προχωρήσει και ένα βήμα παραπάνω. Έχουν δημιουργήσει χρηματοδοτικά εργαλεία, τα οποία αξιοποιούν, και μάλιστα με τον καλύτερο δυνατό τρόπο, πόρους που προέρχονται από παντού, κυρίως από ευρωπαϊκά προγράμματα - καταδείχθηκε από κάποιους συναδέλφους ότι αυτό είναι κακό, δεν μπορώ να καταλάβω γιατί είναι κακό - ακόμη και από εγχώριους πόρους.

Να πω και κάτι άλλο, που επίσης δεν είναι γνωστό. Η χώρα μας συμμετέχει στην ESA όλα αυτά τα χρόνια καταβάλλοντας ετησίως περί τα 10 εκατ. ευρώ, πόρους, οι οποίοι είναι ανταποδοτικοί. Μέχρι τώρα επέστρεφαν με κάποιο τρόπο, που δεν γίνονταν ιδιαιτέρως αντιληπτός για την ελληνική οικονομία. Τώρα, δημιουργούμε ένα εργαλείο, που μας βάζει σε αυτό το χάρτη, που θα μπορεί πλέον να χρησιμοποιεί τις ερευνητικές και ……. εφαρμογές της Ευρωπαϊκής Υπηρεσίας Διαστήματος και όχι μόνο, που θα προωθεί και θα υπερασπίζεται τα ελληνικά συμφέροντα και κυρίως θα δίνει τη δυνατότητα να «επιστραφούν» αυτοί οι πόροι και να αξιοποιηθούν με τον καλύτερο δυνατό τρόπο από την ελληνική οικονομία.

Κάθε χρόνο, γκρινιάζουμε και είναι πολύ μεγάλο θέμα για την ελληνική κοινωνία το brain drain, 500.000 Έλληνες, που έχουν σπουδάσει στη χώρα μας και που η ελληνική πολιτεία και η ελληνική κοινωνία έχει επενδύσει σ' αυτούς, έχουν φύγει και αυτή τη στιγμή ενισχύουν και δημιουργούν προστιθέμενη αξία σε όλες τις άλλες οικονομίας, πλην της δικής μας. Να, λοιπόν, ένας τρόπος, κάποιοι εξ αυτών, με υψηλή εξειδίκευση στις διαστημικές τεχνολογίες, να επιστρέψουν. Αυτό, μόνο ως καλό θα μπορούσε να θεωρηθεί.

Παρακολουθώ, με πολύ μεγάλη περίσκεψη οφείλω να πω, τις αιτιάσεις της Αντιπολίτευσης. Εγώ νομίζω ότι η Αντιπολίτευση θα έπρεπε να είναι επισπεύδουσα στην προσπάθεια αυτή, θα έπρεπε να είναι απολογητική, για ποιο λόγο μια επιτελική μονάδα δεν δημιουργήθηκε όλα αυτά τα χρόνια. Παρά το γεγονός ότι άκουσα όλα αυτά τα εγκωμιαστικά σχεδόν σχόλια του κ. Σαρίδη, βρήκε ως μομφή το γεγονός ότι η ίδρυση της Υπηρεσίας αυτής θα γίνει στη συνέχεια με υπουργική απόφαση.

Κυρίες και κύριοι συνάδελφοι, δύο τρόπους έχουμε στο ελληνικό εγχώριο δίκαιο για να φτιάχνουμε οργανικές μονάδες, δηλαδή να δημιουργούμε ουσιαστικά νέους οργανισμούς σε υπηρεσίες και γενικές γραμματείες. Ο ένας τρόπος είναι η υπουργική απόφαση και ο άλλος τρόπος είναι το προεδρικό διάταγμα.

Αλλοίμονο, κ. Αμυρά, αν ερχόταν ο νόμος εδώ σήμερα, ο κ. Παππάς, τότε θα τον κατηγορούσαμε όλοι για προχειρότητα, να μας πει πόσο κόσμο θα προσλάβει, με ποιες ειδικότητες. Αυτό κατ’ αρχήν για να γίνει, θα πρέπει να γίνει προηγουμένως μια μελέτη. Επομένως, να γίνει μια μελέτη για το πόσο ακριβώς κόσμο χρειαζόμαστε και στη συνέχεια, ασφαλώς και με υπουργική απόφαση, εκτός και εάν θέλετε να το κάνουμε με π.δ., όμως το π.δ. σημαίνει έλεγχο του Σ.τ.Ε, άρα, μια βαθμίδα ελέγχου παραπάνω, άρα περαιτέρω καθυστέρηση. Έτσι να το κάναμε σήμερα εδώ.

Αλλοίμονο, κύριε Αμυρά, εάν ερχόταν σήμερα ο κ. Παππάς, να πει ότι θα προσλάβουμε σε αυτό το νεοσύστατο Οργανισμό, δεν ξέρω, 50, 100, 200 επιστήμονες, τότε θα ήταν πρόχειρος και πραγματικά θα ήταν άξιος, αν θέλετε, να τον κατηγορήσουμε όλοι μαζί. Σας ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Αγαπητή κυρία Τζάκρη, το «αλλοίμονο» ξέρετε πού πάει; Στο ότι έρχεται ένας Υπουργός και λέει «θα συστήσω έναν Οργανισμό και δεν ξέρω καν πόσους θα χρησιμοποιήσω, που θα βάλω τους υπαλλήλους, τί οργανόγραμμα θα κάνω».

ΘΕΟΔΩΡΑ ΤΖΑΚΡΗ: *(Ομιλεί εκτός μικροφώνου)*

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Δεν είναι ο παντογνώστης, είναι τα «μπετά». Εάν δεν ξέρεις από την αρχή πού θα στοχεύσεις, πόσους θα χρειαστείς, τότε πηγαίνεις στα τυφλά. Άρα, στα τυφλά και στα κουτουρού, αγαπητή μου κυρία Τζάκρη, δεν είναι καλό να προχωράτε. Να προχωράτε με σχέδιο και με οργάνωση και με έρευνα και με μελέτη.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Θα απαντήσει σε αυτά τα ζητήματα ο κ. Υπουργός, αλλά πριν θα ήθελα να δώσω τον λόγο στον κ. Γεωργαντά, να μας πει τη θέση της Νέας Δημοκρατίας για τις δύο τροπολογίες.

ΓΕΩΡΓΙΟΣ ΓΕΩΡΓΑΝΤΑΣ (Εισηγητής της Νέας Δημοκρατίας): Κύριε Πρόεδρε, σε σχέση με την τροπολογία, για τη νέα δυνατότητα για φορολογική και ασφαλιστική ενημερότητα στα «Ελληνικά Αμυντικά Συστήματα Α.Β.Ε.Ε.», έχουμε συναινέσει σε προηγούμενη τροπολογία που είχε έρθει, όμως, τώρα θα επιφυλαχθώ, διότι περιμένω από τον Υπουργό να δοθούν διευκρινίσεις για το τί έγινε όλο αυτό το διάστημα, σε ποιο σημείο βρισκόμαστε και να τοποθετηθούμε εκ νέου στην Ολομέλεια, ακριβώς, επειδή έχουμε μια συνεχή παράταση, χωρίς όμως να έχω τη δυνατότητα να ρωτήσω τί ακριβώς έχει γίνει όλο αυτό το διάστημα.

Σε σχέση με την τροπολογία, η οποία κατατέθηκε από το Υπουργείο Εσωτερικών, για το «Μητρώο Πολιτών», θα είμαι αρνητικός, καθώς αναμένω στην Ολομέλεια να προσδιοριστεί το διάστημα της μετάπτωσης των δεδομένων με ρητό τρόπο, κατά το οποίο θα λειτουργεί το χειρόγραφο σύστημα. Είναι αναγκαία προϋπόθεση, για να μπορέσουμε να ψηφίσουμε αυτή την τροπολογία, να είναι συγκεκριμένα προσδιορισμένο το χρονικό όριο, είναι πολύ σημαντικό, κατά το οποίο θα γίνει αυτή η μετάπτωση. Αν υπάρξει αυτός ο συγκεκριμένος προσδιορισμός, θα επανατοποθετηθώ.

Άρα, επιφυλάσσομαι για τα Αμυντικά Συστήματα και είμαι αρνητικός για την τροπολογία του Υπουργείου Εσωτερικών.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Κύριε Πρόεδρε, έχουμε επανέλθει και συζητήσει ξανά και ξανά τα ζητήματα, τα οποία έχουν τεθεί και θα ξεκινήσω από την εξής παρατήρηση. Δεν υπήρξε από πουθενά, καμιά απολύτως μεριά ή πολιτική ή επιστημονική θέση, ότι η Ελλάδα δεν πρέπει να έχει ελληνικό διαστημικό οργανισμό. Σας καλώ, για άλλη μια φορά, να σκεφθείτε το πόσο απέχει αυτή η πραγματικότητα από την πραγματικότητα που ορισμένοι προσπάθησαν να διαμορφώσουν όταν ξεκινήσαμε εμείς αυτή τη συζήτηση για την αναγκαιότητα ίδρυσης του Οργανισμού. Έτη φωτός, για να είμαστε και εντός του πλαισίου συζήτησης του διαστήματος.

Πραγματικά, απέχει έτη φωτός, δηλαδή, αν το δει κανείς πολιτικά, αυτή τη στιγμή και από όλο το πολιτικό φάσμα, δεν ακούστηκε ούτε μια φωνή που να λέει ότι κακώς το συζητάμε αυτό το πράγμα εδώ και ότι είναι ένας Οργανισμός, τον οποίο η χώρα δεν χρειάζεται. Άρα, αυτό το θεωρώ ένα πάρα πολύ σημαντικό βήμα, όπως το ό,τι έγινε και αναφορά για το γεγονός ότι χαιρετίστηκε από τους φορείς η πρωτοβουλία.

Είχα την τύχη να βρεθώ στην ετήσια συνέλευση της Ένωσης Ελληνικών Βιομηχανιών Διαστημικής Τεχνολογίας και Εφαρμογών, της ΕΒΙΔΙΤΕ και εκεί συνάντησα πολλούς νέους ανθρώπους, με μικρό μέσο όρο ηλικίας, που αισθάνονται ότι για πρώτη φορά η πολιτεία δίνει σημασία στην επιστήμη, στη δραστηριότητα, την οποία έχουν αποφασίσει στη ζωή τους να υπηρετήσουν και η οποία μπορεί να είναι πολλαπλώς ωφέλιμη για την κοινωνία. Βεβαίως, ακούστηκαν διαφορετικού τύπου κριτικές.

Σχετικά με τις αρμοδιότητες, δεν θα κάνω τίποτε άλλο από το να καταθέσω στην Επιτροπή, το κείμενο της Επιτροπής του ΟΗΕ, για την ελληνική χρήση του εξωατμοσφαιρικού διαστήματος. Στις κατευθυντήριες γραμμές αυτού του κειμένου του διεθνούς Οργανισμού, της σχετικής αρμόδιας Επιτροπής, «κτίστηκε» και το νομοσχέδιο.

*(Στο σημείο αυτό ο κ. Υπουργός, καταθέτει στα πρακτικά το κείμενο)*

Να λύσω μια παρεξήγηση, δεν αδειοδοτούμε προγράμματα, αδειοδοτούμε αντικείμενα και αλίμονο εάν εμείς θα μπαίναμε στην έρευνα από πάνω για να λέμε εσύ δικαιούσαι αυτό να το ερευνήσεις ή δεν δικαιούσαι. Δεν πρόκειται περί αυτού, πρόκειται περί μίας στοιχειώδους υποχρέωσης, η οποία έχει λυθεί τέσσερις 10ετίες τώρα, ότι οι χώρες όλες πρέπει να έχουν μητρώο διαστημικών αντικειμένων και η οποία έρχεται αυτή τη φορά να πραγματωθεί και να γίνει η χώρα συμβατή με μια, νομίζω, αυτονόητη υποχρέωση. Είναι προφανές ότι όπως έγινε και στον περιβόητο διαγωνισμό με τις γνώμες των ειδικών θα προχωρήσουμε. Πως θα πηγαίνουμε με την πολιτική μας έμπνευση, αλίμονο δηλαδή. Τους καταξιωμένους επιστήμονες αυτής της χώρας θα εμπιστευτούμε.

Σε όλα τα επίπεδα, κύριε Αμυρά, αλλά εδώ άκουσα και διάφορα πράγματα τα οποία είναι νομίζω εκτός συζήτησης. Να φτιάξουμε μια ΑΕ του δημοσίου που θα αδειοδοτεί ούτε η ΝΑΣΑ δεν το κάνει αυτό. Ανεξάρτητη αρχή να αδειοδοτεί; Νομίζω, πραγματικά, ότι έγινε μια κριτική με τρόπο λίγο πρόχειρο και μια κεκτημένη ταχύτητα από άλλα θέματα της αρμοδιότητάς μου τα οποία ανήκουν στην περασμένη χρονιά, γιατί είμαστε εν όψει καινούργιων εξελίξεων.

Έγιναν παρατηρήσεις και σε σχέση με την ευελιξία, εάν είναι ΔΕΚΟ κ.λπ.. Νομίζω ότι το μείγμα της δομής της εταιρείας και σε σχέση με τις συγκεκριμένες εξαιρέσεις οι οποίες έχουν μπει στο νόμο διασφαλίζει και το δημόσιο έλεγχο, αλλά και τις ευελιξίες αυτές οι οποίες είναι απαραίτητες ούτως ώστε ένας δημόσιος οργανισμός που άπτεται των θεμάτων του διαστήματος να μπορεί πραγματικά να ανταποκρίνεται σε ανάγκες που δημιουργούνται. Πρέπει να καλυφθούν αυτές οι ανάγκες σε πάρα πολύ σύντομο χρονικό διάστημα, χωρίς τις καθυστερήσεις τις οποίες νομίζω ότι πολλοί γνωρίζουμε και έχουμε γίνει μάρτυρες στο δημόσιο. Δεν απαγορεύεται σε καμία start up να μπει, αλλά όταν μιλάμε για εκτόξευση αντικειμένων το ποσό των 6000 ευρώ νομίζω ότι είναι ένα ποσό το οποίο είναι αυτονόητο και ότι δεν θα έπρεπε να εγείρεται ως σημείο κριτικής. Ακούστηκαν και αιτιάσεις ότι μπορεί να δημιουργηθεί μια δευτερογενής αγορά. Εδώ, δεν έχουμε καν μητρώο αντικειμένων και ανησυχούμε για τη δευτερογενή αγορά και τις μεταβιβάσεις των αδειών. Νομίζω είναι μια κριτική λίγο πρωθύστερη, η οποία δεν άπτεται της συγκεκριμένης πολιτικής συγκυρίας και με βάση το επίπεδο ανάπτυξης της βιομηχανίας και του κλάδου αυτού στη χώρα μας.

Ακούστηκαν κάποια πράγματα τώρα για τις συχνότητες, κοιτάξτε ο SEDDIF δεν είναι ένας διεθνής οργανισμός είναι μια εθελοντική συζήτηση χωρών που είναι όμορες που γειτνιάζουν. Δεν υπήρχε συντονισμός, λοιπόν, συχνοτήτων με τις γειτονικές χώρες. Αυτή είναι η πραγματικότητα. Η χώρα μας ήταν απούσα, διότι άκουσα εδώ λέει, ότι θα μας πάρει και συχνότητες η Τουρκία. Τώρα δεν μπορεί να μας πάρει συχνότητες η Τουρκία, διότι μπήκε και η Τουρκία μετά από εμάς στη συγκεκριμένη συνάντηση των χωρών όπου αποφασίστηκε και η κατανομή των συχνοτήτων. Και θα γίνει μια μετάβαση βεβαίως σταδιακά μέχρι ενδεχομένως το 2022 εκτιμούν οι άνθρωποι οι οποίοι το αντικείμενο το κατέχουν πάρα πολύ καλά. Ο συντονισμός θα είναι απολύτως σαφής και συγκεκριμένος και εκεί ακριβώς θα μπορούμε να έχουμε και την κατοχύρωση των δικαιωμάτων της χώρας.

Θα ήθελα να παρακαλέσω πραγματικά να συζητάμε επί του προκειμένου, διότι εδώ σχεδόν ακούσαμε ότι ένα κόμμα της Αντιπολίτευσης θα καταψηφίσει το νομοσχέδιο επειδή το εθνικό συμβούλιο ραδιοτηλεόρασης έβγαλε απόφαση για επτά πανελλαδικές άδειες. Νομίζω ότι δεν είναι κάτι το οποίο θα έπρεπε να είναι αντικείμενο πολιτικού διαλόγου αυτό το επιχείρημα. Προς Θεού, δηλαδή. Έχει περάσει και ένας χρόνος εν πάση περιπτώσει από αυτήν την ιστορία, είναι ένας διαγωνισμός σε εξέλιξη και καλά θα κάνουμε όλοι να το καταλάβουμε. Για την τελευταία σημείωση του κ. Σαρίδη, κύριε Πρόεδρε, θα καταθέσω στα Πρακτικά την απάντηση την οποία μας έστειλε η Ανεξάρτητη Αρχή Δημοσίων Εσόδων για το πόσα χρήματα έχουν εισπραχθεί, για το 2016 και το 2017 μέχρι το τέλος Ιουλίου του τρέχοντος από τους τηλεοπτικούς σταθμούς.

Τα νούμερα είναι νομίζω αποκαλυπτικά, διότι έχουμε το 2016 ολόκληρο εισπράχθηκαν 35 εκατ. € και μέχρι τον Ιούλιο του 2017 είχαν εισπραχθεί 18 εκατ. €. Ο συνολικός αριθμός, εάν δεν κάνω λάθος- δεσμεύομαι εάν υπάρξει ανάγκη να επανέλθω με πολύ συγκεκριμένα νούμερα- από τον φόρο τηλεοπτικής διαφήμισης, το δημόσιο από το 2015 μέχρι τώρα έχει εισπράξει πάνω από 90 εκατ. €. Συνεπώς, «για να λέμε και του στραβού το δίκιο» δεν είναι αληθές ότι δεν πληρώνουν. Δεν πληρώνουν για τις άδειες αυτό είναι το αληθές. Το «δεν πληρώνουν» γενικώς, δεν είναι αληθές.

Να επανέλθω στο ζήτημα του φόρου διαφήμισης και να πω, χωρίς να πω τίποτα καινούργιο, δυστυχώς ή ευτυχώς, η μείωση θα ισχύσει για τους αδειοδοτημένους από 1/4/2018. Τώρα που μιλάμε, δεν υπάρχει μείωση, πληρώνουν κανονικά 20%. Είναι απολύτως σαφές! Και η σούμα, δεν θα είναι κάτι το οποίο θα τους «απαλύνει» τη φορολογία, διότι υπάρχουν δύο πρόσθετες επιβαρύνσεις για τις ιδιοκτησίες των καναλιών, η μία που προέκυψε από τη συμφωνία για τον ΕΔΟΕΑΠ και αφορά το 2% του τζίρου και άλλη μια η οποία θα προκύψει από το κόστος, το τίμημα που θα πρέπει να καταβάλουν για τις άδειες. Άρα, συνολικά, νομίζω, ότι και εκεί πηγαίνουμε σε μια κατάσταση ρύθμισης.

Εγώ θέλω να πω ότι, από τώρα μέχρι και την Ολομέλεια, μπορούμε να συμβάλλουμε στη συζήτηση, να δούμε αν μπορούμε να γίνουν και κάποιες οριακές αλλαγές οι οποίες τις αιτιάσεις της Αντιπολίτευσης, θα τις κατευνάσουν και είναι φιλοδοξία δική μας και πιστεύω πουλήσεις της πλειοψηφίας, να διαμορφωθεί εδώ μια πλειοψηφία η οποία να υπερβαίνει την κυβερνητική πλειοψηφία.

Είναι πάρα πολύ σημαντικό, θεωρώ ότι θα είναι ένα εξαιρετικά θετικό μήνυμα και προς τον κόσμο που ασχολείται με την έρευνα και την καινοτομία στο συγκεκριμένο κλάδο, αλλά και εδώ, είναι νομίζω το ύψιστο χρέος μας ως μέλη της κυβέρνησης ή μέλη της εθνικής αντιπροσωπείας προς τον ελληνικό λαό, θα είναι το πιο θετικό μήνυμα. Διότι, άντε και το ψηφίσαμε αυτό, άντε και συγκροτήθηκε, ορίσαμε και στο Δ.Σ., και στο Επιστημονικό Συμβούλιο του Ελληνικού Διαστημικού Οργανισμού ανθρώπους, αλλά εάν δεν υπάρξει μια καμπάνια ενημέρωσης για το πώς μπορεί αυτή η δυνατότητα να βελτιώσει τη ζωή του Έλληνα αγρότη, το τι σημαίνει για τις φυσικές καταστροφές, το τι σημαίνει για την ποιότητα των υδάτων μας, το τι σημαίνει για μια σειρά από πτυχές της ζωής μας, θα έχουμε καμία «μια τρύπα στο νερό».

Οι τεχνολογίες είναι χρήσιμες όταν μπαίνουν μέσα στην καθημερινή ζωή, την επηρεάζουν και την βελτιώνουν αλλιώς είναι για το εργαστήριο.

Αυτά, κύριε Πρόεδρε, δεν θέλω να αναφερθώ σε κάτι άλλο. Ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Ευχαριστούμε πολύ τον Υπουργό Ψηφιακής Πολιτικής, Τηλεπικοινωνιών και ενημέρωσης.

Κυρίες και κύριοι συνάδελφοι, ολοκληρώθηκε και η β΄ ανάγνωση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 28 γίνονται δεκτά ως έχουν, κατά πλειοψηφία.

Επίσης, γίνονται δεκτές και οι με Γενικό και Ειδικό Αριθμό 1374/23 και 1375/24 υπουργικές τροπολογίες.

Τέλος, γίνεται δεκτό και το ακροτελεύτιο άρθρο κατά πλειοψηφία και ερωτώνται οι Επιτροπές εάν γίνεται δεκτό το σχέδιο νόμου και στο σύνολό του.

Δεκτό, κατά πλειοψηφία.

Συνεπώς, το σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης με τίτλο: «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό, γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Βάκη Φωτεινή, Γάκης Δημήτρης, Γκιόλας Γιάννης, Κοζομπόλη Παναγιώτα, Μπαλλής Συμεών, Πάλλης Γιώργος, Παπαφιλίππου Γιώργος, Σταματάκη Ελένη, Σταμπουλή Αφροδίτη, Στέφος Γιάννης, Τζαμακλής Χαρίλαος, Δαβάκης Αθανάσιος, Γεωργαντάς Γεώργιος, Καρασμάνης Γεώργιος, Σκανδαλίδης Κωνσταντίνος, Παφίλης Αθανάσιος, Συντυχάκης Εμμανουήλ, Δανέλλης Σπυρίδων και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Δημαράς Γιώργος, Κάτσης Μάριος, Τριανταφύλλου Μαρία, Ξυδάκης Νίκος, Ουρσουζίδης Γιώργος, Ριζούλης Ανδρέας, Τελιγιορίδου Ολυμπία, Τζάκρη Θεοδώρα, Αθανασίου Χαράλαμπος, Γιόγιακας Βασίλειος, Σκρέκας Κωνσταντίνος, Λαζαρίδης Γεώργιος και Αμυράς Γεώργιος.

Τέλος και περί ώρα 16.55΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΗΜΗΤΡΙΟΣ ΓΑΚΗΣ**

**ΑΝΤΙΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**